(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΝΒ΄

Παρασκευή, 1 Ιουλίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Άδεια απουσίας των Βουλευτών κ.κ. Π. Δούνια και Ν. Κασιμάτη, σελ.
3. Ο Υπουργός Δικαιοσύνης διαβίβασε στη Βουλή στις 28-06-2022, σύμφωνα με το άρθρο 86 του Συντάγματος και τον ν.3126/2003 ποινική ευθύνη των Υπουργών δύο ποινικές δικογραφίες:Ποινική δικογραφία που αφορά στον Υπουργό Κλιματικής Κρίσης και Πολιτικής Προστασίας κ. Χρήστο Στυλιανίδη και ποινική δικογραφία που αφορά στον Υπουργό Μεταναστευτικής Πολιτικής κ. Νότη Μηταράκη, σελ.
4. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση αναφορών, σελ.
2. Ανακοινώνεται το δελτίο επικαίρων ερωτήσεων της Δευτέρας 4 Ιουλίου 2022, σελ.
3. Συζήτηση επικαίρων ερωτήσεων:
 α) Προς τον Υπουργό Δικαιοσύνης, με θέμα: «Την ανέγερση του νέου Δικαστικού Μεγάρου Ηρακλείου (ΔΜΗ)», σελ.
 β) Προς τον Υπουργό Ανάπτυξης και Επενδύσεων, με θέμα: «Απαξιωτικές δηλώσεις εις βάρος λογιστών κι οικονομολόγων», σελ.
 γ) Προς τον Υπουργό Μετανάστευσης και Ασύλου, με θέμα: « Έναν, δύο, τρεις, πολλούς «Σαϊντού» μαθητές που κινδυνεύουν με απέλαση κατασκευάζει η πολιτική της ΝΔ», σελ.
 δ) Προς τον Υπουργό Υποδομών και Μεταφορών:
 i. με θέμα: «Επίσπευση του έργου της Αστικής Σήραγγας Ηλιούπολης για την κυκλοφοριακή αποσυμφόρηση των νοτίων προαστίων», σελ.
 ii. με θέμα: «Απαράδεκτες εκπτώσεις στο έργο του προαστιακού δυτικής Αττικής», σελ.

 ΠΡΟΕΔΡΕΥΩΝ

ΑΘΑΝΑΣΙΟΥ Χ., σελ.

ΟΜΙΛΗΤΕΣ

Α. Επί διαδικαστικού θέματος:
 ΑΘΑΝΑΣΙΟΥ Χ. , σελ.

Β. Επί των επικαίρων ερωτήσεων:
 ΑΡΣΕΝΗΣ Κ. , σελ.
 ΒΟΥΛΤΕΨΗ Σ. , σελ.
 ΓΕΩΡΓΙΑΔΗΣ Σ. , σελ.
 ΚΑΡΑΜΑΝΛΗΣ Κ. , σελ.
 ΛΟΓΙΑΔΗΣ Γ. , σελ.
 ΣΠΑΝΑΚΗΣ Β. , σελ.
 ΣΥΝΤΥΧΑΚΗΣ Ε. , σελ.
 ΤΣΙΑΡΑΣ Κ. , σελ.
 ΦΙΛΗΣ Ν. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΝΒ΄

Παρασκευή 1η Ιουλίου 2022

Αθήνα, σήμερα την 1η Ιουλίου 2022, ημέρα Παρασκευή και ώρα 9.10΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΧΑΡΑΛΑΜΠΟΥ ΑΘΑΝΑΣΙΟΥ**.

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 30-6-2022 εξουσιοδότηση του Σώματος, επικυρώθηκαν με ευθύνη του Προεδρείου τα πρακτικά της ΡΝΑ΄ συνεδριάσεώς του, της Πέμπτης 30 Ιουνίου 2022 σε ό,τι αφορά την ψήφιση στο σύνολο του σχεδίου νόμου: «Ρυθμίσεις για την αντιμετώπιση της πανδημίας του κορωνοϊού COVID-19 και την προστασία της δημόσιας υγείας και άλλες επείγουσες ρυθμίσεις»)

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τον Γραμματέα της Βουλής κ. Κωνσταντίνο Κυρανάκη, Βουλευτή Β3΄ Νοτίου Τομέα Αθηνών, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει το e-mail με τις αναφορές)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει το e-mail με τις απαντήσεις)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Πριν ξεκινήσουμε έχω την τιμή να ανακοινώσω προς το Σώμα το δελτίο επικαίρων ερωτήσεων της Δευτέρας 4 Ιουλίου 2022.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 805/20-6-2022 επίκαιρη ερώτηση της Βουλευτού Α΄ Θεσσαλονίκης της Νέας Δημοκρατίας κ. Άννας Ευθυμίου,προς τον Υπουργό Υγείας,με θέμα: «Χωροθέτηση του Νέου Ογκολογικού Νοσοκομείου Θεσσαλονίκης στο πρώην Στρατόπεδο Καρατάσου στη δυτική Θεσσαλονίκη».

2. Η με αριθμό 821/24-6-2022 επίκαιρη ερώτηση του Βουλευτή Δωδεκανήσου του Συνασπισμού Ριζοσπαστικής Αριστεράς κ. Νεκτάριου Σαντορινιούπρος την ΥπουργόΠολιτισμού και Αθλητισμού, με θέμα: «Να υλοποιηθούν άμεσα οι υποσχέσεις δήμου και περιφέρειας για το κλειστό γυμναστήριο Αρχαγγέλου».

3. Η με αριθμό 810/22-6-2022 επίκαιρη ερώτηση του Ε΄ Αντιπροέδρου της Βουλής και Βουλευτή Αρκαδίας του Κινήματος Αλλαγής κ. Οδυσσέα Κωνσταντινόπουλου προς τον Υπουργό Αγροτικής Ανάπτυξης και Τροφίμων,με θέμα: «Ποια είναι η εξέλιξη της υλοποίησης των μέτρων και δράσεων που ανακοινώθηκαν στις 19 Ιουνίου 2020 για την αξιοποίηση του Κρατικού Ιδρύματος Βυτίνας».

4. Η με αριθμό 831/27-6-2022 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκηπρος τον Υπουργό Οικονομικών,με θέμα: «Αποκλεισμός οποιασδήποτε μορφής ιδιωτικοποίησης του χώρου του αεροδρομίου "ΝΙΚΟΣ ΚΑΖΑΝΤΖΑΚΗΣ" Ηρακλείου Κρήτης και εξασφάλιση της αξιοποίησής του για την κάλυψη των λαϊκών αναγκών».

5. Η με αριθμό 809/21-6-2022 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα – Ηλία Αρσένηπρος τον Υπουργό Περιβάλλοντος και Ενέργειας, με θέμα: «Θα σεβαστεί η κυβέρνηση την ευρωπαϊκή δέσμευση απόλυτης προστασίας του 10% της επικράτειας της χώρας;».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής )

1. Η με αριθμό 807/21-6-2022 επίκαιρη ερώτηση του Βουλευτή Αιτωλοακαρνανίας κ. Μάριου Σαλμάπρος τον Υπουργό Αγροτικής Ανάπτυξης και Τροφίμων, με θέμα: «Ανάγκη λήψης μέτρων για στήριξη των αγροτοκτηνοτρόφων εν μέσω πληθωρισμού και μεγάλης αύξησης του κόστους παραγωγής».

2. Η με αριθμό 822/24-6-2022 επίκαιρη ερώτηση του Βουλευτή Β3΄ Νότιου Τομέα Αθηνών του Συνασπισμού Ριζοσπαστικής Αριστεράς κ. Ιωάννη Μουζάλα προς την Υπουργό Παιδείας και Θρησκευμάτων, με θέμα: «Άμεση η ανάγκη διερεύνησης των καταγγελιών ιδιωτικών εκπαιδευτικών αναφορικά με τα προγράμματα επιμόρφωσης ανήλικων προσφυγόπουλων».

3. Η με αριθμό 811/22-6-2022 επίκαιρη ερώτηση του Ε΄ Αντιπροέδρου της Βουλής και Βουλευτή Αρκαδίας του Κινήματος Αλλαγής κ. Οδυσσέα Κωνσταντινόπουλουπρος τον Υπουργό Περιβάλλοντος καιΕνέργειας, με θέμα: «Ποια είναι τα μέτρα πολιτικής για να ανταπεξέλθει η χώρα στην διαφαινόμενη έλλειψη φυσικού αερίου και ποια θα είναι η χρήση των λιγνιτικών μονάδων της Μεγαλόπολης».

4. Η με αριθμό 832/27-6-2022 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκηπρος την ΥπουργόΠολιτισμού και Αθλητισμού,με θέμα: «Την ουσιαστική στήριξη των ομοσπονδιών του ναυταθλητισμού».

5. Η με αριθμό 828/27-6-2022 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα–Ηλία Αρσένηπρος τον Υπουργό με θέμα: «Εκατόν εβδομήντα ανεμογεννήτριες και συνοδά έργα λεηλατούν την φύση στον Κάβο Μαλέα».

6. Η με αριθμό 816/22-6-2022 επίκαιρη ερώτηση του Βουλευτή Α΄ Ανατολικής Αττικής της Νέας Δημοκρατίας κ.Γεωργίου Βλάχου προς τον Υπουργό Υγείας, με θέμα: «Διαδικασίες πρόσληψης επιμελητή Β΄ Παιδιατρικής Νοσοκομείου Χαλκίδας».

7. Η με αριθμό 838/27-6-2022 επίκαιρη ερώτηση του Βουλευτή Ροδόπης του Συνασπισμού Ριζοσπαστικής Αριστεράς κ. Δημητρίου Χαρίτουπρος τον Υπουργό Περιβάλλοντος και Ενέργειας, με θέμα: «Θα προχωρήσει η εξορυκτική δραστηριότητα στη Θράκη παρά την έλλειψη συναίνεσης της τοπικής κοινωνίας;».

8. Η με αριθμό 815/22-6-2022 επίκαιρη ερώτηση του Βουλευτή Β1΄ Βόρειου Τομέα Αθηνών του Κινήματος Αλλαγής κ. Ανδρέα Λοβέρδουπρος τον ΥπουργόΠεριβάλλοντος και Ενέργειας, με θέμα: «Ανακύκλωση και διαχείριση απορριμμάτων στο αεροδρόμιο του Ηρακλείου της Κρήτης».

9. Η με αριθμό 833/27-6-2022 επίκαιρη ερώτηση του ΣΤ΄ Αντιπροέδρου της Βουλής και Βουλευτή Λαρίσης του Κομμουνιστικού Κόμματος Ελλάδας κ. Γεωργίου Λαμπρούληπρος τον Υπουργό Υγείας,με θέμα: «Ελλείψεις τεχνολόγων στο ακτινοδιαγνωστικό εργαστήριο του Πανεπιστημιακού Γενικού Νοσοκομείου Λάρισας».

10. Η με αριθμό 817/23-6-2022 επίκαιρη ερώτηση του Βουλευτή Α΄ Ανατολικής Αττικής της Νέας Δημοκρατίας κ. Βασιλείου Οικονόμου προς τον Υπουργό Υγείας**,** με θέμα: «Ίδρυση γενικού νοσοκομείου στα Μεσόγεια, ανατολική Αττική».

11. Η με αριθμό 820/24-6-2022 επίκαιρη ερώτηση του Βουλευτή Αργολίδας του Κινήματος Αλλαγής κ. Ανδρέα Πουλάπρος τον Υπουργό Εργασίας και Κοινωνικών Υποθέσεων,με θέμα: «Ανάγκη δημιουργίας κέντρου πιστοποίησης αναπηρίας, ΚΕΠΑ στην Αργολίδα».

12. Η με αριθμό 834/27-6-2022 επίκαιρη ερώτηση του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Λεωνίδα Στολτίδηπρος τον ΥπουργόΠεριβάλλοντος και Ενέργειας,με θέμα: «Την πυρκαγιά στην Νέα Καρβάλη, την αντεργατική επίθεση και την μη τήρηση των υποχρεώσεων της «ENERGEAN OIL».

13. Η με αριθμό 824/24-6-2022 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλουπρος τον Υπουργό Αγροτικής Ανάπτυξης και Τροφίμων**,** με θέμα: «Aναγκαία η αύξηση του προϋπολογισμού για το πρόγραμμα νέων αγροτών-25 εκ. υπολείπονται για την Περιφέρεια Κρήτης».

14. Η με αριθμό 837/27-6-2022 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκηπρος τον Υπουργό Περιβάλλοντος και Ενέργειας, με θέμα: «Τα επικίνδυνα σχέδια εγκατάστασης ανεμογεννητριών στην Κρήτη».

15. Η με αριθμό 829/27-6-2022 επίκαιρη ερώτηση του Βουλευτή Ροδόπης του Κινήματος Αλλαγής κ**.** Ιλχάν Αχμέτπρος τον ΥπουργόΠεριβάλλοντος και Ενέργειας,με θέμα: «Η μείωση των πιστώσεων ανάθεσης υλοτομικών εργασιών και λοιπών εργασιών συγκομιδής συνιστούν εμπόδιο στην προστασία και διαχείριση των δημοσίων δασών».

16. Η με αριθμό 806/21-6-2022 επίκαιρη ερώτηση της Ανεξάρτητης Βουλευτού A΄ Αθηνών κ. Αγγελικής Αδαμοπούλου προς τον Υπουργό Προστασίας του Πολίτη, με θέμα: «Παράνομη διακίνηση και εμπορία ζώων συντροφιάς».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 4890/26-4-2022 ερώτηση του Βουλευτή Β3΄ Νότιου Τομέα Αθηνών του Συνασπισμού Ριζοσπαστικής Αριστεράς κ. Ιωάννη Μπαλάφαπρος τον Υπουργό Περιβάλλοντος και Ενέργειας, με θέμα: «Νομοθετική Ρύθμιση για αξιοποίηση της ενέργειας που παράγεται από φωτοβολταϊκά στον Δήμο Αγ. Δημητρίου».

2. Η με αριθμό 2281/9-5-2022 αναφορά του Βουλευτή Ηρακλείου του Κινήματος Αλλαγής κ. Βασίλειου Κεγκέρογλουπρος τον Υπουργό Οικονομικών, με θέμα: «Την αποκατάσταση των ζημιών και την διαχείριση των συνεπειών του καταστροφικού σεισμού της 27ης Σεπτεμβρίου 2021 που έπληξε την Κρήτη».

3. Η με αριθμό 5347/23-5-2022 ερώτηση του Βουλευτή Φθιώτιδας του Συνασπισμού Ριζοσπαστικής Αριστεράς κ. Ιωάννη Σαρακιώτηπρος τον Υπουργό Υγείας, με θέμα: «Υπολειτουργία του ακτινολογικού τμήματος του Γενικού Νοσοκομείου Λαμίας εξαιτίας έλλειψης του αναγκαίου ανθρώπινου δυναμικού».

4. Η με αριθμό 2428/20-5-2022 αναφορά του Βουλευτή Ηρακλείου του Κινήματος Αλλαγής κ. Βασίλειου Κεγκέρογλουπρος τον Υπουργό Εργασίας και Κοινωνικών Υποθέσεων, με θέμα: Την επιβεβλημένη ανάγκη παράτασης των συμβάσεων του επικουρικού προσωπικού στο Κέντρο Κοινωνικής Πρόνοιας Περιφέρειας Κρήτης».

5. Η με αριθμό 4878/20-4-2022 ερώτηση της Βουλευτού Β2΄Δυτικού Τομέα Αθηνών του Συνασπισμού Ριζοσπαστικής Αριστεράς κ. Χαρούλας (Χαράς)Καφαντάρη προς τον Υπουργό Υγείας,με θέμα: «Προβλήματα του Εθνικού Κέντρου Αποκατάστασης (ΕΚΑ) στο Ίλιον».

Κυρίες και κύριοι συνάδελφοι, προχωρούμε τώρα στις προγραμματισμένες για σήμερα επίκαιρες ερωτήσεις.

Ξεκινούμε με την τέταρτη με αριθμό 830/27-6-2022 επίκαιρη ερώτηση πρώτου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκηπρος τον Υπουργό Δικαιοσύνης, με θέμα: «Την ανέγερση του νέου Δικαστικού Μεγάρου Ηρακλείου (ΔΜΗ)».

Στην ερώτηση θα απαντήσει ο Υπουργός Δικαιοσύνης κ. Κωνσταντίνος Τσιάρας.

Παρακαλώ, όμως, όλους τους συναδέλφους και επερωτώντες Βουλευτές και επερωτώμενους Υπουργούς να είμαστε σύντομοι, διότι υπάρχει σήμερα και Διάσκεψη των Προέδρων για σοβαρά ζητήματα.

Κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ πολύ, κύριε Πρόεδρε.

Κύριε Υπουργέ, αναμφισβήτητα η ανέγερση του νέου Δικαστικού Μεγάρου Ηρακλείου είναι ένα απαραίτητο έργο που θα δώσει μόνιμη λύση στο σοβαρό κτηριακό πρόβλημα του Δικαστηρίου του Ηρακλείου. Παράλληλα, βέβαια, προκύπτει η ανάγκη αξιοποίησης των σημερινών ιστορικών κτηρίων της οδού Δικαιοσύνης, που να καλύπτουν υπαρκτές λαϊκές ανάγκες και αναφέρομαι στο υφιστάμενο Δικαστικό Μέγαρο Ηρακλείου, την Αστυνομία, το Ειρηνοδικείο.

Η ανέγερση όμως του νέου Δικαστικού Μεγάρου Ηρακλείου έχει καθυστερήσει αδικαιολόγητα, επιβαρύνοντας ακόμα περισσότερο την ήδη επιβαρυμένη λειτουργία των δικαστηρίων και φυσικά των δικαστικών υποθέσεων. Είκοσι χρόνια περίπου μένει στα χαρτιά. Υπενθυμίζω ότι η τελευταία υπόσχεση του Υπουργού Υποδομών ήταν στις 6-3-2020, δεσμευόμενος ότι εντός του πρώτου εξαμήνου του ’21 θα ξεκινούσε η κατασκευή του έργου.

Αυτό είναι το αγκάθι, το οποίο, αντί να το ξεπεράσει η Κυβέρνηση, το δυσκολεύει ακόμα περισσότερο. Και αυτό, γιατί αιφνιδιαστικά αλλάζετε τον αρχικό σχεδιασμό, εντάσσοντας σε ένα ενιαίο έργο αλλά δύο έργα. Το ένα αφορά την ανέγερση του νέου Δικαστικού Μεγάρου Ηρακλείου, αυτό που σας αναφέρω δηλαδή, ένα ώριμο έργο, έτοιμο προς δημοπράτηση και τα άλλα δύο αφορούν την ανέγερση του νέου Δικαστικού Μεγάρου Χανίων, που ακόμα δεν έχει παραχωρηθεί οικόπεδο, μελέτη δεν υπάρχει, καθώς και την αναβάθμιση του Δικαστικού Μεγάρου Ρεθύμνου.

Αυτή η εξέλιξη όμως ανατρέπει τα πάντα, αντικειμενικά βάζει στον πάγο ένα ώριμο έργο, αυτό του νέου Δικαστικού Μεγάρου Ηρακλείου, αναμένοντας την ωρίμανση των άλλων δύο έργων, που ενδεχομένως να κρατήσει χρόνια, όπως γνωρίζουμε από την ιστορία.

Το δεύτερο ζήτημα που προκύπτει και το αναδεικνύει μόνο το ΚΚΕ και σχετίζεται με τα παιχνίδια των καθυστερήσεων είναι ότι το νέο Δικαστικό Μέγαρο Ηρακλείου, όποτε και αν γίνει -όπως και τα υπόλοιπα έργα βέβαια, απλά εστιάζω στο συγκεκριμένο μιας και γι’ αυτό γίνεται η συζήτηση σήμερα- θα κατασκευαστεί με το απαράδεκτο καθεστώς σύμπραξης δημόσιου και ιδιωτικού τομέα και η λειτουργία του θα παραχωρηθεί στον ιδιώτη για τριάντα χρόνια, με ό,τι αυτό συνεπάγεται.

Είναι γνωστό ότι τα έργα ΣΔΙΤ κατασκευάζονται με υπερδιπλάσιο κόστος απ’ ό,τι τα δημόσια έργα, κατώτερης ποιότητας, θυσιάζοντας ακόμα και προδιαγραφές ασφαλείας για αύξηση του περιθωρίου κέρδους, ενώ περιλαμβάνουν και ανταποδοτικά τέλη ως προς τη χρήση. Χαμένοι κατά την άποψή μας -και η εμπειρία το δείχνει αυτό- είναι οι εργαζόμενοι των δικαστηρίων -αναφέρομαι σε υπαλλήλους, δικαστές, δικηγόρους- και συνολικά ο λαός, που θα κληθεί να βάλει το χέρι στην τσέπη για να έχει πρόσβαση σε υπηρεσίες που παρέχει ο ιδιώτης, όπου μπορεί να είναι η στάθμευση, μπορεί να είναι τα κυλικεία, αλλά και δικαστικά έξοδα, τέλη, παράβολα, προσφυγές, εφέσεις, αντεφέσεις και ούτω καθεξής.

Ευθέως, λοιπόν, θέτουμε το ζήτημα ότι οι καθυστερήσεις για την κατασκευή του νέου δικαστικού μεγάρου και η ανεξήγητη ένταξή του σε ένα ενιαίο έργο με άλλα δύο οφείλονται στην εμπλοκή των ιδιωτών και τα παζάρια που γίνονται για να καταλήξουν ποιος, ποια εταιρεία θα το αναλάβει και με τι τίμημα.

Σας ρωτάμε, λοιπόν, κύριε Υπουργέ, τι μέτρα θα πάρει η Κυβέρνηση ώστε, πρώτον, να προχωρήσει άμεσα η ανέγερση του νέου Δικαστικού Μεγάρου Ηρακλείου, να διαχωριστεί από τον σχεδιασμό για άλλα δικαστικά μέγαρα, καθώς το ιδιοκτησιακό καθεστώς του ακινήτου στο οποίο προβλέπεται να γίνει το έργο είναι ξεκάθαρο και άρα μπορεί να προχωρήσει άμεσα, χωρίς ΣΔΙΤ και εμπλοκή ιδιωτών, διασφαλίζοντας συγχρόνως την αποκλειστική χρηματοδότηση από το κράτος, χωρίς επιπλέον επιβαρύνσεις για τους πολίτες. Και δεύτερον, να συντηρηθούν και να αξιοποιηθούν τα ιστορικά κτήρια που ανέφερα στην αρχή, καλύπτοντας υπαρκτές λαϊκές ανάγκες, δηλαδή, χώροι ψυχαγωγίας, τέχνης, στέγασης δημοσίων υπηρεσιών και άλλα, χωρίς σκέψη για ιδιωτική εκμετάλλευσή τους και εμπορικά πολυκαταστήματα στη λογική του open mall του κέντρου του Ηρακλείου.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Σας ευχαριστώ πολύ, κύριε Πρόεδρε.

Αξιότιμε κύριε συνάδελφε, κατ’ αρχάς θα μου επιτρέψετε να σας πω ότι δεν μπορεί ούτε εγώ ούτε κανείς μας να είναι ευχαριστημένος με την κατάσταση που επικρατεί στο Δικαστικό Μέγαρο του Ηρακλείου. Αν και πρόκειται για ένα εμβληματικό κτήριο για την πόλη, απέχει πολύ από το να χαρακτηριστεί ως ένα δικαστικό μέγαρο που ανταποκρίνεται στις σύγχρονες ανάγκες μιας δικαστικής υπηρεσίας. Γι’ αυτό και σωστά -εγώ δεν κρύβομαι ποτέ πίσω από το δάχτυλό μου- η προηγούμενη κυβέρνηση έκρινε αναγκαία την κατασκευή ενός νέου Δικαστικού Μεγάρου στο Ηράκλειο. Επιλέχθηκε τότε μάλιστα η κατασκευή του νέου Δικαστικού Μεγάρου του Ηρακλείου να συνδυαστεί με την αντίστοιχη κατασκευή ενός νέου στην Έδεσσα και να ενταχθούν ως ενιαίο έργο στις διατάξεις του ν.3389/2005 για τη συγχρηματοδότηση μέσω ΣΔΙΤ.

Και προφανώς η επιλογή της κατασκευής μέσω ΣΔΙΤ ήταν και είναι ο καλύτερος τρόπος για την άμεση χρηματοδότηση του έργου ώστε να εξασφαλιστούν μέσω των ιδιωτικών κεφαλαίων οι αναγκαίοι πόροι. Και η επιλογή αυτή είναι επιβεβλημένη σχεδόν για όλα τα μεγάλα κατασκευαστικά έργα που προγραμματίζουμε στον χώρο της δικαιοσύνης. Πιθανόν να μην το γνωρίζετε, αλλά είναι πάνω από είκοσι χρόνια που προγραμματίστηκε η κατασκευή ενός δικαστικού μεγάρου στην Ελλάδα. Και αυτή τη στιγμή πάνω από τριακόσια κτήρια φιλοξενούν τις δικαστικές υπηρεσίες της χώρας και -εδώ επίσης για να είμαστε ειλικρινείς- σχεδόν όλα, πλην ελαχίστων, χρήζουν σημαντικών επισκευών και σημαντικών παρεμβάσεων. Να είμαστε πάλι απέναντι σε μία αν θέλετε διάθεση να πούμε την αλήθεια: Πιστεύετε ότι όλα αυτά μπορούν να χρηματοδοτηθούν από τον κρατικό προϋπολογισμό; Αυτό μπορεί να γίνει, αλλά σε ένα βάθος πολλών πολλών ετών στο μέλλον.

Σε κάποιες περιοχές, βεβαίως, η ανάγκη για την κατασκευή νέων δικαστικών μεγάρων δεν μας επιτρέπει περαιτέρω καθυστερήσεις. Και το Ηράκλειο είναι μία από αυτές τις περιπτώσεις, είναι ανάμεσα σε αυτές.

Έτσι, λοιπόν, εγώ προσωπικά επέλεξα να συνεχίσω το έργο από εκεί που το παρέλαβα και να προχωρήσουμε στην κατασκευή μέσω ΣΔΙΤ αρχικά των νέων μεγάρων σε Ηράκλειο και Έδεσσα. Όμως στην πορεία εκτός των άλλων προβλημάτων που καθυστερούσαν τις διαδικασίες, έγινε αντιληπτή η παραδοξότητα αυτού του σχεδιασμού. Πώς θα μπορούσε να υπάρξει συμφέρον για το ελληνικό δημόσιο από οικονομικής άποψης όταν έργο ΣΔΙΤ, όπως ήταν αυτό, αφορούσε ένα κτήριο στον Βορρά στην Ελλάδα και ένα κτήριο στον Νότο; Κάτι τέτοιο δεν θα μπορούσε στην πραγματικότητα να συμβεί.

Έτσι, λοιπόν, και σχετικά με το νέο Δικαστικό Μέγαρο του Ηρακλείου Κρήτης στο ΦΕΚ 3254/2020 δημοσιεύτηκε η με αριθμό Δ211103 απόφαση του Υπουργού Υποδομών και Μεταφορών, η οποία τροποποιούσε τις αρχικές αποφάσεις καθώς μετά την απόφαση της Διυπουργικής Επιτροπής είναι πλέον ο φορέας υλοποίησης του έργου. Σύμφωνα, λοιπόν, με αυτή την απόφαση, όσον αφορά την ενιαία διαγωνιστική διαδικασία ΣΔΙΤ για τα παραπάνω δύο Δικαστικά Μέγαρα Ηρακλείου Κρήτης και Έδεσσας, με αναδιαμόρφωση του φυσικού αντικειμένου αυτών, αφαιρώντας πλέον το νέο Δικαστικό Μέγαρο Έδεσσας, αυτό εντάχθηκε στο ΣΔΙΤ Κεντρικής Μακεδονίας και αντικαταστάθηκε με τα Δικαστικά Μέγαρα Ρεθύμνου και Χανίων Κρήτης.

Στην πορεία, το 2021 με νέα απόφασή του το Υπουργείο Υποδομών τροποποίησε το έργο προβλέποντας πλέον την ανέγερση νέου δικαστικού μεγάρου στα Χανιά και όχι ανακατασκευή του ήδη υπάρχοντος. Όπως καταλαβαίνετε, με όλα αυτά είχαμε σοβαρές χρονικές επιπτώσεις στην πορεία του έργου, ωστόσο πλέον είμαστε σε ένα τέτοιο σημείο που μπορούμε σύντομα να έχουμε την προκήρυξη της πρώτης φάσης του διαγωνισμού.

Θα επανέλθω για να σας πω τις λεπτομέρειες ή τους πραγματικούς λόγους των καθυστερήσεων στη δευτερομιλία μου.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Συντυχάκη, έχετε τον λόγο για τη δευτερολογία σας.

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Υπουργέ, ξέρετε, είναι πολύ εύκολο αυτό το πινγκ πονγκ, «η ευθύνη της προηγούμενης κυβέρνησης, που εμείς όμως…» και ούτω καθεξής. Προφανώς υπάρχουν ευθύνες διαχρονικά, και των προηγούμενων κυβερνήσεων. Λύση «πακέτο» Ηράκλειο, Έδεσσα. «Πακέτο», ναι. Εσείς όμως έρχεστε το 2021, τώρα και κάνετε ακριβώς το ίδιο πράγμα. Απλά δεν είναι η Έδεσσα, είναι όμορα δικαστικά μέγαρα. Αλλάζει κάτι; Δεν αλλάζει επί της ουσίας κάτι. Και με ρωτάτε τώρα εάν ο κρατικός προϋπολογισμός σηκώνει την κατασκευή νέων δικαστικών μεγάρων. Ένα ζήτημα που προκύπτει είναι γιατί φτάσαμε εδώ που φτάσαμε, γιατί εγκαταλείφθηκαν τα κτήρια. Δεν είναι και εδώ διαχρονικές οι ευθύνες των κυβερνήσεων; Διαχρονικές είναι οι ευθύνες των κυβερνήσεων. Και λέμε τώρα ότι ο κρατικός προϋπολογισμός δεν σηκώνει; Τι δεν σηκώνει; Δεν σηκώνει για δικαστικά μέγαρα, δεν σηκώνει για σχολεία, δεν σηκώνει για νοσοκομεία, δεν σηκώνει για το ένα, δεν σηκώνει για το άλλο, δηλαδή, για σημαντικά, νευραλγικά έργα που αφορούν τη λειτουργία δημοσίων υπηρεσιών και που έχουν συνέπειες και στη λειτουργία φυσικά αυτών των υπηρεσιών, αλλά και στους ίδιους τους πολίτες.

Το νέο δικαστικό μέγαρο είναι με το απαράδεκτο καθεστώς της σύμπραξης δημόσιου και ιδιωτικού τομέα για έναν απλό και μόνο λόγο, γιατί πρέπει να βρουν έκφραση, διέξοδο τα λιμνάζοντα κεφάλαια και να αυξηθεί η κερδοφορία τους με χρήματα που πληρώνει ο ελληνικός λαός -αφού είναι χρήματα του ελληνικού λαού- μέσω της άγριας φορολόγησής του. Και γι’ αυτό το ζήτημα δεν μιλάει κανένας παρά μόνο το ΚΚΕ. Γι’ αυτό και η Κυβέρνηση και η δική σας και οι προηγούμενες εντάσσουν σε ενιαίο πακέτο τα δικαστικά μέγαρα. Είναι απαίτηση κατασκευαστριών εταιρειών να πάμε σε λύση-«πακέτο», για να διαπραγματευτούν με ευνοϊκότερους όρους και για λογαριασμό τους την κατασκευή και διαχείριση των δικαστικών μεγάρων ως ενιαίο έργο.

Ποιος βγαίνει κερδισμένος από αυτή την ιστορία; Βγαίνει το ελληνικό δημόσιο; Βγαίνει ο πολίτης; Βγαίνει ο δικηγόρος; Βγαίνει ο δικαστής; Βγαίνουν οι εργαζόμενοι των δικαστηρίων; Οι πολίτες που εμπλέκονται με τις δικαστικές υποθέσεις; Ο ιδιώτης επενδυτής βγαίνει κερδισμένος από αυτή την ιστορία, γιατί αναλαμβάνει μελέτη, κατασκευή, λειτουργία, συντήρηση, εκμετάλλευση των εγκαταστάσεων, ώστε να επιταχύνει την απόσβεση και την απόδοση του κεφαλαίου που επένδυσε. Στην πραγματικότητα, δηλαδή, διασφαλίζεται ζεστό χρήμα στους επιχειρηματικούς ομίλους.

Τα παραδείγματα που μπορεί να φέρει κανένας για την εμπειρία που υπάρχει μέχρι σήμερα από την κατασκευή τέτοιων έργων είναι πάρα πολλά. Να σας φέρω το παράδειγμα των είκοσι τεσσάρων σχολείων που κατασκευάστηκαν στην Αττική με τη μέθοδο ΣΔΙΤ και στοίχισαν τρεισήμισι φορές περισσότερα από το εάν κατασκευάζονταν με την κλασική μέθοδο δημοσίων έργων και με αυτεπιστασία από τους εργαζόμενους του οργανισμού; Να σας μιλήσω για το Νοσοκομείο της Πρέβεζας που αντί για 15 εκατομμύρια ευρώ που θα κόστιζε ως συμβατικό δημόσιο έργο, με την επιλογή της ΣΔΙΤ το κόστος αυτό ανήλθε στα 45 εκατομμύρια ευρώ με παραχώρηση είκοσι επτά χρόνια;

Ξέρετε οι όμιλοι δεν είναι φιλανθρωπικά ιδρύματα ούτε παρεμβαίνουν για την ψυχή της μάνας τους. Θα πρέπει, λοιπόν, να μας απαντήσετε πολύ συγκεκριμένα: Πρόκειται να δωρίσει κανείς, κάποιος ιδιώτης, κάποια κατασκευαστική εταιρεία κάτι; Θα τα βάλει από την ψυχή της μάνας του τα χρήματα αυτά; Έχετε αναρωτηθεί ή μήπως αυτά θα προέλθουν από την άγρια φορολογία, τη συντήρηση και τη λειτουργία αυτών των υπηρεσιών και στην προκειμένη περίπτωση του νέου δικαστικού μεγάρου για τριάντα χρόνια;

Άρα λοιπόν η μία πτυχή του θέματος –και ολοκληρώνω, κύριε Πρόεδρε- είναι η αποσύνδεση του δικαστικού μεγάρου από την ίδια διαδικασία ωρίμανσης με το αντίστοιχο του Δικαστικού Μεγάρου Χανίων και Ρεθύμνου, έτσι ώστε να δρομολογηθεί, να επιταχυνθεί η διαδικασία κατασκευής και φυσικά να προχωρήσει και να διασφαλιστεί η αποκλειστική χρηματοδότηση από το κράτος, χωρίς επιπλέον επιβάρυνση για τους πολίτες.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Εγώ σας ευχαριστώ, κύριε Συντυχάκη.

Τον λόγο έχει ο Υπουργός Δικαιοσύνης, κ. Κωνσταντίνος Τσιάρας.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Συνάδελφε, όπως σας ανέφερα στην πρωτολογία μου και για την Κυβέρνηση αλλά και για μένα προσωπικά είναι προτεραιότητα ο εκσυγχρονισμός των κτηριακών υποδομών στη δικαιοσύνη, γι’ αυτό και εκπόνησαν το πρόγραμμα συμπράξεων δημοσίου και ιδιωτικού τομέα για την ανέγερση επτά νέων δικαστικών μεγάρων, τρία στη βόρεια Ελλάδα, δύο στην κεντρική Ελλάδα και δύο στην Κρήτη. Μεταξύ αυτών είναι και το Δικαστικό Μέγαρο του Ηρακλείου.

Ταυτόχρονα, μέσω του ΤΑΧΔΙΚ ανταποκρινόμαστε άμεσα σε κάθε αίτημα που οι διοικήσεις των δικαστικών σχηματισμών της χώρας μας αποστέλλουν για την αντιμετώπιση όλων των κτηριολογικών διευθετήσεων και επισκευών.

Επιστρέφω όμως στην ερώτησή σας και σας επισημαίνω ότι το έργο -για την Κρήτη μιλάμε- αφορά τελικά σε τρία κτήρια. Περιλαμβάνει την ανέγερση των δύο Δικαστικών Μεγάρων Ηρακλείου και Χανίων, καθώς και την ανακατασκευή του Δικαστικού Μεγάρου Ρεθύμνου με συνολικό εμβαδό επιφάνειας πενήντα δύο χιλιάδων τετραγωνικών μέτρων περίπου και προϋπολογισμό περίπου στα 123 εκατομμύρια ευρώ. Αντιλαμβάνεστε ότι αυτή η χρηματοδότηση δεν μπορεί να γίνει με άλλο τρόπο. Και κατανοώ ότι το ΚΚΕ έχει μια διαφορετική θέση το σέβομαι, το αντιλαμβάνομαι. Υπάρχει όμως και μια οικονομική πραγματικότητα, την οποία μπορεί και πρέπει κανείς να τη διαβάζει με μία λογική που υπαγορεύεται από αυτό που η ίδια η οικονομία επιβάλει.

Για να μπορέσουμε όμως, να προχωρήσουμε στην προκήρυξη του διαγωνισμού θα πρέπει να έχουν λυθεί και τα άλλα ζητήματα. Πρώτα από όλα το ιδιοκτησιακό. Στο Ηράκλειο τα πράγματα ολοκληρώθηκαν σχετικά γρήγορα αφού το Υπουργείο Δικαιοσύνης μέσω του ΤΑΧΔΙΚ είχε δικό του ακίνητο οικόπεδο, το οποίο με την αριθμό 8889/16-6-2020 απόφαση του διοικητικού συμβουλίου του ΤΑΧΔΙΚ έχει παραχωρήσει πλήρως το δικαίωμα της χρήσης του ακινήτου προς το Υπουργείο Υποδομών και Μεταφορών για τριάντα έτη.

Το πρόβλημα έγκειται στο ακίνητο το οποίο πρόκειται στο οποίο πρόκειται να ανεγερθεί το Δικαστικό Μέγαρο Χανίων και το οποίο ανήκει στην «ΕΤΑΔ Α.Ε.» Από την πλευρά του Υπουργείου έχει αποσταλεί έγγραφο προς την ΕΤΑΔ με το οποίο αιτούμαστε την παραχώρηση του συγκεκριμένου ακινήτου για την ανέγερση νέου Δικαστικού Μεγάρου Χανίων.

Η διαβεβαίωση που έχω από το Υπουργείο Υποδομών είναι πως εφόσον η «ΕΤΑΔ Α.Ε.» απαντήσει στο Υπουργείο Δικαιοσύνης, δηλώνοντας την πρόθεσή της να παραχωρήσει τμήμα του αιτούμενο ακινήτου, οι νομικές διαδικασίες της μεταβίβασης μπορούν να εξελίσσονται παράλληλα με τη διαγωνιστική διαδικασία, με την προϋπόθεση βεβαίως ότι θα υπάρξει άμεσα συμφωνία του Υπουργείου Δικαιοσύνης με την «ΕΤΑΔ Α.Ε.», ο διαγωνισμός θα μπορούσε να προχωρήσει, να εξελιχθεί ακόμη και μέχρι το τέλος του καλοκαιριού με την πρόσκληση της πρώτης φάσης και να έχουμε προσωρινό ανάδοχο για το έργο στις αρχές του 2023.

Βεβαίως, σε ό,τι αφορά στο υπάρχον Δικαστικό Μέγαρο Ηρακλείου, γιατί κάνατε μια νύξη στην ερώτησή σας και γι’ αυτό θέλω να σας πω πως το κτήριο ανήκει στο ελληνικό δημόσιο και έχει παραχωρηθεί κατά χρήση στο Υπουργείο Δικαιοσύνης.

Εσείς το γνωρίζετε καλύτερα από μένα ότι αυτό το κτήριο έχει ανακηρυχθεί ιστορικό διατηρητέο μνημείο. Βεβαίως, η χρήση του από τη στιγμή που θα μετεγκατασταθούν οι δικαστικές υπηρεσίες θα είναι αντικείμενο μιας εκ νέου συμφωνίας όλων των εμπλεκομένων υπηρεσιών του δημοσίου με τη συμμετοχή και των τοπικών φορέων. Σύμφωνα πάντα με όσα προβλέπονται για ένα τέτοιο κτήριο.

Θέλω, λοιπόν, κλείνοντας να σας διαβεβαιώσω πως οι σχετικές διαδικασίες θα προχωρήσουν με ρυθμούς που μάλλον δεν ήταν συνηθισμένοι στο προηγούμενο διάστημα. Και αυτό γιατί -το λέω για άλλη μια φορά- είναι βαθιά πεποίθησή μου πως οι υποδομές των δικαστικών μεγάρων αποτελούν σημαντικό παράγοντα για την εύρυθμη λειτουργία της δικαιοσύνης, συμβάλλοντας με αυτόν τον τρόπο καθοριστικά στον τόπο της απονομής της. Μια διαδικασία όμως, η οποία ήταν κυριολεκτικά αφημένη, δεν μπορούσε ποτέ να προχωρήσει και δεν μπορούσε σε καμία περίπτωση να εξελιχθεί με αποτέλεσμα το ζητούμενο έργο, αντιλαμβάνεστε πλέον ότι έχει δρομολογηθεί, ξεχωρίζοντας πράγματα και υλοποιώντας ουσιαστικά βήματα τα οποία, εγώ προσωπικά πιστεύω ότι σε μικρό χρονικό διάστημα θα μας φέρουν ενώπιον των πραγματικών εξελίξεων.

Σας ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κύριε Υπουργέ.

Εισερχόμαστε στην πέμπτη με αριθμό 808/21-6-2022 επίκαιρη ερώτηση πρώτου κύκλου του Βουλευτή Ηρακλείου του ΜέΡΑ25 κ. Γεώργιου Λογιάδηπρος τον Υπουργό Ανάπτυξης και Επενδύσεων, με θέμα: «Απαξιωτικές δηλώσεις εις βάρος λογιστών κι οικονομολόγων».

Στην ερώτηση του κ. Λογιάδη θα απαντήσει ο Υπουργός Ανάπτυξης και Επενδύσεων, κ. Σπυρίδων - Άδωνις Γεωργιάδης.

Κύριε Λογιάδη, έχετε τον λόγο.

**ΓΕΩΡΓΙΟΣ ΛΟΓΙΑΔΗΣ:** Ευχαριστώ πολύ, κύριε Πρόεδρε.

Να ευχηθώ κι εγώ με τη σειρά μου καλό μήνα σε όλους και όλες.

Κύριε Υπουργέ, η Ανεξάρτητη Κίνηση Οικονομολόγων Ελλάδας αναφέρει ότι σε σύσκεψη με επαγγελματικούς φορείς που έγινε με πρωτοβουλία της Ευρωβουλευτού σας κ. Μαρίας Σπυράκη, ο Υφυπουργός Ανάπτυξης και Επενδύσεων, κ. Ιωάννης Τσακίρης ανέφερε με πλήρη νηφαλιότητα και σιγουριά τα κάτωθι, θα διαβάσω ακριβώς: «Θα ήθελα να σας πω το εξής, τουλάχιστον οι μισοί από εσάς θα πρέπει να απολύσετε τους λογιστές σας ή τους συμβούλους που πήρατε να σας κάνουν είτε επιστρεπτέα προκαταβολή είτε οτιδήποτε του ΕΣΠΑ, να μην τους πληρώσετε ποτέ.»

Στις πρωτοφανείς αυτές και αδιανόητες για κυβερνητικό στέλεχος δηλώσεις υπερθεμάτισε στην συνέχεια και ο παριστάμενος Γενικός Γραμματέας Δημοσίων Επενδύσεων και ΕΣΠΑ ο κ. Σκάλκος. Οι παραπάνω δηλώσεις προκάλεσαν την έκπληξη, την αγανάκτηση και τον θυμό όλων των παρευρισκόμενων στη σύσκεψη, όπως και όλων των λογιστών και οικονομολόγων.

Τέτοιες δηλώσεις από κυβερνητικά στελέχη είναι άκρως προσβλητικές και απαξιώνουν χωρίς καμμία δικαιολογία και συλλήβδην ένα ολόκληρο επαγγελματικό κλάδο. Από το ξεκίνημα της πανδημίας να θυμίσουμε και να τονίσουμε ότι οι λογιστές, οικονομολόγοι κλήθηκαν να αναλάβουν το σύνολο των δηλωτικών υποχρεώσεων, αντιμέτωποι με ασφυκτικές προθεσμίες, ασάφειες και συνεχείς τροποποιήσεις και τεχνικές αδυναμίες των πληροφοριακών συστημάτων. Σε αυτό τον άνισο αγώνα επέδειξαν αξιοθαύμαστη υπευθυνότητα και τεράστια βιολογικά και ψυχικά αποθέματα, προκειμένου να στηριχθεί το σύνολο των ελληνικών νοικοκυριών, επιχειρήσεων αλλά και το ελληνικό δημόσιο. Σε ένα περιβάλλον αβεβαιότητας και έκτακτης ανάγκης χωρίς προηγούμενο παρήγαγαν έργο με βάση την εμπειρία τους και τη συνείδησή τους, καθώς σε πολλές περιπτώσεις οι αποφάσεις αλλά και οι διευκρινιστικές εγκύκλιοι εφαρμογής έβγαιναν κατόπιν εορτής, παίρνοντας τη μεγάλη ευθύνη στις πλάτες τους χωρίς έξτρα αμοιβές, διότι είχαν μια μακρόχρονη σχέση με τους πελάτες τους, αλλά και λόγω των πολύ δυσμενών οικονομικών συνθηκών των πολιτών.

Για να αντιληφθείτε, κύριε Υπουργέ, την κοινωνική τους προσφορά, να τονίσουμε ότι στις πλάτες τους έγιναν όλες οι περικοπές προσωπικού που κάνατε στις δημόσιες υπηρεσίες και για να εξυπηρετηθούν οι πολίτες, οι λογιστές ανέλαβαν όλη αυτή τη δουλειά. Επιφορτίστηκαν όλο αυτό το τεράστιο φορτίο.

Ερωτάσθε, κύριε Υπουργέ, λοιπόν με ποιο δικαίωμα απαξιώνεται και προσβάλλεται ένας ολόκληρος κλάδος και με βάση ποιων στοιχείων έγινε αυτή η τοποθέτηση;

Τι ενέργειες θα γίνουν άμεσα, ώστε να μην επιτραπεί ξανά τέτοια απαξιωτική συμπεριφορά και να ικανοποιήσετε πάγια και δίκαια αιτήματα τους;

Σας ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ευχαριστώ πολύ, κύριε Πρόεδρε.

Ρωτήσατε, κύριε συνάδελφε, με ποιο δικαίωμα. Με απολύτως κανένα δικαίωμα είναι η απάντηση. Πρόκειται περί άστοχων δηλώσεων που έγιναν στο πλαίσιο μιας χαλαρής συζήτησης, ας το πούμε για να πουν για ποιο λόγο έγιναν τα πολλά λάθη, εν είδει χιούμορ. Όταν συνειδητοποίησε ο κ. Τσακίρης τι ακριβώς είχε συμβεί είχε το θάρρος να βγει δημόσια να ζητήσει συγγνώμη. Προσεκλήθη από το Οικονομικό Επιμελητήριο Ελλάδος σε ειδική συνεδρίαση του Οικονομικού Επιμελητηρίου όπου κάθισε επί δύο ώρες, μίλησε με τους λογιστές, τους ζήτησε συγγνώμη, εξήγησε πώς έγινε όλο αυτό και στη συνέχεια το Οικονομικό Επιμελητήριο Ελλάδος εξέδωσε και ανακοίνωση ότι μετά τις σχετικές εξηγήσεις θεωρεί το θέμα λήξαν.

Άρα, λοιπόν, δεν χρειάζεται να δικαιολογήσω καθόλου αυτές τις δηλώσεις. Πολύ κακώς έγιναν. Από την άλλη πλευρά, όμως -θέλω να είμαι ειλικρινής- είναι λίγο αυστηρό εκ μέρους μου -ειδικά εκ μέρους μου, θα πω για τον εαυτό μου, μην πω για άλλον- να καταδικάσω κάποιον για μία άστοχη δήλωση. Θεωρώ ότι όσοι έχουμε δημόσιο βήμα είναι πολύ εύκολο να πούμε και κάτι που μπορεί να παρεξηγηθεί αργότερα ή να είναι λάθος. Γενναιότητα είναι να αναγνωρίζεις το σφάλμα σου και να προσπαθείς να το διορθώσεις. Αυτό είναι η συγκεκριμένη περίπτωση.

Και ξεκαθαρίζω ότι στο πλαίσιο αυτό της καλής μου συνεργασίας ως Υπουργός Ανάπτυξης, ιδιαίτερα με τον κλάδο των λογιστών εν μέσω πανδημίας, δεν σας κρύβω ότι θέλω για άλλη μια φορά να πω δημόσια ότι οι λογιστές ως Σώμα, ως επαγγελματικός κλάδος, έσωσαν την ελληνική οικονομία, καθόσον μπόρεσαν να βοηθήσουν τις επιχειρήσεις και τους πελάτες τους να αποκτήσουν πρόσβαση, μέσω διαδοχικών εργαλείων, διαδοχικών ηλεκτρονικών πλατφορμών, με όρους και προϋποθέσεις που άλλαζαν πολύ συχνά κατά την πορεία ή διορθώνονταν. Kαι παρ’ όλα αυτά, κατάφεραν να φέρουν εις πέρας την αποστολή για τους πελάτες τους και την εθνική οικονομία και έτσι να παραμείνει η ελληνική οικονομία εν λειτουργία.

Όλο αυτό, κύριε Λογιάδη, δεν θα το είχαμε επιτύχει ως χώρα και ως οικονομία χωρίς τη βοήθεια, χωρίς την εργασία, που καμμιά φορά δεν ήταν θέμα ωραρίου, ήταν και βράδυ, ήταν και σαββατοκύριακο, ήταν και μέσα σε μέρες αργίας, όπου είχαμε αντιμετωπίσουμε όλα αυτά τα έκτακτα μέτρα εν μέσω πανδημίας. Θέλω, λοιπόν, δημόσια, για άλλη μια φορά να ευχαριστήσω τον κλάδο των λογιστών.

Ασφαλώς, τα όποια σφάλματα έχουν γίνει, σε ένα περιβάλλον τόσο ταχέως μεταβαλλόμενο και τόσο πολύπλοκο όσο ήταν τα διαφορετικά χρηματοδοτικά εργαλεία που βγάζαμε βροχηδόν. Και με τις παραμέτρους που αναγκαστικά αλλάζαμε συνεχώς κατά την εξέλιξη της πανδημίας και των διαφορετικών αναγκών που δημιουργήθηκαν, νομίζω ότι είναι απολύτως ανθρώπινα και κατανοητά. Άρα, οι σχετικές δηλώσεις ήταν εξαιρετικά άστοχες.

Θα μου επιτρέψετε, όμως, κύριε Πρόεδρε, επειδή είμαστε στη διαδικασία επίκαιρων ερωτήσεων, για είκοσι δευτερόλεπτα, μόνο, να πω ότι για εμένα προσωπικά και για όλους όσοι κατηγορηθήκαμε άδικα για την υπόθεση της «NOVARTIS», η χθεσινοβραδινή εξέλιξη με το αμετάκλητο βούλευμα των δικαστών του Ειδικού Δικαστηρίου για την παραπομπή στο Ειδικό Δικαστήριο για μία σειρά κακουργημάτων και πλημμελημάτων του κ. Παπαγγελόπουλου, πρώην Αναπληρωτή Υπουργού Δικαιοσύνης του ΣΥΡΙΖΑ, αλλά και της κ. Τουλουπάκη, πρώην Εισαγγελέως Διαφθοράς επί κυβερνήσεως ΣΥΡΙΖΑ, αποτελεί ένα σημαντικό για εμάς βήμα για την απόδειξη αυτής της σκευωρίας.

Δεν μπορώ, προφανώς, να προδικάσω το αποτέλεσμα μιας δίκης και θέλω η δίκη να είναι καθαρή και έντιμη. Όλοι οι κατηγορούμενοι -φυσικά και οι δύο συγκεκριμένοι- διατηρούν ακέραια το τεκμήριο της αθωότητας, όπως συμβαίνει στον δυτικό κόσμο, αποτελεί, όμως, για όλους εμάς ηθική δικαίωση, μέχρι στιγμής, ότι τόσο η ανακρίτρια, όσο και η εισαγγελέας, όσο τελικά και το δικαστικό συμβούλιο, δηλαδή τρία διαφορετικά δικαστικά επίπεδα, τεκμηρίωσαν και υιοθέτησαν την άποψη ότι εδώ υπήρξε μία οργανωμένη σκευωρία.

Το τι τελικώς θα συμβεί στη δίκη θα το δούμε όταν τελειώσει αυτό το Ειδικό Δικαστήριο, που νομίζω θα προκαλέσει πλέον πολύ μεγάλο ενδιαφέρον και δεν θα αφήσει σε κανέναν πολιτικό την πολυτέλεια να κρύβεται, όπως μέχρι σήμερα.

**ΠΡΟΕΔΡΕΥΩΝ (Χαράλαμπος Αθανασίου):** Ωραία.

Κύριε Λογιάδη, έχετε τον λόγο για τη δευτερολογία σας.

**ΓΕΩΡΓΙΟΣ ΛΟΓΙΑΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, σας ευχαριστώ γι’ αυτά που είπατε για τους λογιστές και συγχαρητήρια. Αναλαμβάνετε τις ευθύνες.

Αλλά, να τονίσω ότι τους πείραξε πιο πολύ, διότι αισθάνθηκαν ότι τους εμπαίζετε και ότι τους υποτιμάτε τη νοημοσύνη, διότι βγήκε μια ανακοίνωση μετά ότι το δημοσίευμα αυτό ήταν κατασκευασμένο. Η Ευρωβουλεύτριά σας το ανάρτησε στο διαδίκτυο.

Αυτό έχει γίνει τρεις φορές. Πρώτα ο κ. Βρούτσης, στη σειρά μετά ο κ. Σταϊκούρας ως Υπουργός Οικονομικών σε επίσημη συνάντηση με τον επαγγελματικό φορέα λογιστών, το Οικονομικό Επιμελητήριο Ελλάδος, είχε μιλήσει για λογιστές και φοροτεχνικούς που κάνουν διακοπές όλον τον Ιούλιο και γι’ αυτό δεν προλαβαίνουν τις προθεσμίες. Και με απρέπεια και άλλους απαξιωτικούς χαρακτηρισμούς είχε αρνηθεί το αίτημα για παράταση στην προθεσμία υποβολής των φορολογικών δηλώσεων.

Ποιος μπορεί να μην αναλογιστεί την κόπωση του Υπουργείου Οικονομικών στα αιτήματα των λογιστών που αφορούν τα πολλαπλά προβλήματα της εφαρμογής του myDATA;

Τώρα έχει σειρά ο κ Τσακίρης. Δυστυχώς, κύριε Υπουργέ, η συμπεριφορά του κ. Τσακίρη αποτελεί μόνο μια συνέχεια της πολιτικής απαξίωσης που η παρούσα Κυβέρνηση έχει θέσει σε εφαρμογή για τον επαγγελματικό κλάδο των λογιστών και, δυστυχώς, τον οποίο έχετε προσβάλει λόγω και έργω, αλλά και όλο τον ελληνικό λαό. Εάν πραγματικά έχει μετανιώσει, θα έπρεπε να είχε παραιτηθεί.

Ξέρετε ότι για σφάλματα δύο, τριών λεπτών του ευρώ οι διαχειριστικές αρχές έχουν αρνηθεί την καταβολή πληρωμών χιλιάδων ευρώ, κατά τ’ άλλα καθόλα νόμιμο. Αυτά τα σφάλματα για τα οποία ψέγετε τον κλάδο των λογιστών; Θα πρέπει να ξέρετε, κύριε Υπουργέ, ότι μόνο όποιος δεν δουλεύει δεν κάνει λάθη και μην προσπαθείτε να μετακυλήσετε τα σφάλματα της γραφειοκρατίας του επιτελικού σας κράτους στους λογιστές.

Οι λογιστές δέχτηκαν τη συγγνώμη σας, αλλά δεν έχετε ικανοποιήσει κανένα από τα δίκαια πάγια αιτήματά τους, όπως είναι η άδεια ασθενείας του λογιστή και άδεια μητρότητας για τις λογίστριες, επιδότηση για την ψηφιακή αναβάθμιση των λογιστικών τους γραφείων και αναθεώρηση του τρόπου εφαρμογής του myDATA. Ερωτώ: Μήπως θα έπρεπε οι λογιστές να έχουν κλείσει τα γραφεία τους για δυο-τρεις μήνες, για να δούμε όλοι τις δυσμενείς επιπτώσεις;

Συνεχώς μεταθέτετε αλλού τις ευθύνες σας, όπως ανέδειξαν οι υπάλληλοι του Υπουργείου σας σχετικά με την πρόσφατη καταχώρηση του ονόματος «Turkaegean», διότι, λέει, δεν είχαν λάβει εντολές -αλλά και εδώ απ’ ό,τι φαίνεται, κάτι άλλο προετοιμάζετε. Και για αυτό το θέμα πάλι ζητήσατε συγγνώμη.

Επίσης, αναφερθήκατε στη «NOVARTIS». Εγώ θα αναφερθώ και σε παλιότερα θέματα, όπως τις λίστες Λανγκάρντ, Μπόργιανς και μπράβο στο «DOCUMENTO», στον κ. Βαξεβάνη, που ανέδειξε το θέμα. Δεν διώκεται. Είναι πολλά τα θέματα τα οποία συσσωρεύονται στις πλάτες σας.

Σας ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, έχετε τον λόγο για τη δευτερολογία.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Όσον αφορά για τους λογιστές, νομίζω, απάντησα στην πρωτολογία μου.

Να διορθώσω κάτι που είπατε: Έχουμε δώσει χρήματα για την ψηφιακή αναβάθμιση των λογιστών μέσα από ειδικό πρόγραμμα ΕΣΠΑ που έφτιαξε το Υπουργείο Ανάπτυξης και Επενδύσεων και δώσαμε χρήματα στον κάθε λογιστή για την αγορά καινούργιων ηλεκτρονικών υπολογιστών, έτσι ώστε να μπορεί να εγκαταστήσει το σύστημα myDATA και να έχει πρόσβαση στα νέα πληροφοριακά συστήματα του Υπουργείου Οικονομικών και του Υπουργείου Ανάπτυξης. Άρα, σε αυτό, κάνετε λάθος.

Τα υπόλοιπα αιτήματα που αναφέρετε δεν αφορούν το Υπουργείο Ανάπτυξης και Επενδύσεων, άρα δεν θα ήθελα να τοποθετηθώ.

Μου άρεσε, όμως, η αποστροφή σας για το «Turkaegean», γιατί μου δίνει την ευκαιρία να τοποθετηθώ και για αυτό, στη Βουλή των Ελλήνων και γι’ αυτό σας ευχαριστώ, αγαπητέ κύριε συνάδελφε –και χαίρομαι γιατί έχω μπροστά και τον κ. Φίλη, είναι πολύ δύσκολο να μιλήσει, λόγω της διαδικασίας, αλλά αυτό έχει κάποιο ενδιαφέρον.

Μένω έκπληκτος από την υποκρισία. Εμένα, όλοι εσείς οι αριστεροί, ακροδεξιό εθνικιστή με ανεβάζετε, ακροδεξιό εθνικιστική με κατεβάζετε. Από ακροδεξιός εθνικιστής, έγινα χθες από τα τρολ του ΣΥΡΙΖΑ στο διαδίκτυο, ο «TurkAdonis». Μάλιστα. Γιατί έγινα ο «TurkAdonis»; Γιατί, λέει, κατάφεραν να κατοχυρώσουν οι Τούρκοι ως εμπορικό σήμα τον όρο «Turkeagean». Μάλιστα.

Ερώτηση: Χάσαμε το Αιγαίο; Ετέθη, εξ αυτού του γεγονότος, ζήτημα εθνικής κυριαρχίας; Όχι. Είναι ευχάριστο που έγινε; Πολύ δυσάρεστο, αυτό που έγινε, γι’ αυτό και διέταξα την ένορκη διοικητική εξέταση. Γιατί την διέταξα; Γιατί η υπηρεσία δεν με ενημέρωσε ως όφειλε, άρα εγώ το έμαθα αυτό από το διαδίκτυο και τα κανάλια, ενώ αυτό δεν είναι σωστό. Και έγινε η ΕΔΕ για να μάθουμε τι πήγε στραβά στη διαδικασία. Δεν κατηγόρησα κανέναν υπάλληλο, ούτε αμφισβήτησα τον πατριωτισμό κανενός υπαλλήλου. Είπα, όμως, να δούμε στη διαδικασία τι πήγε στραβά, για να μην επαναληφθεί, γιατί θεωρώ ότι είναι απαράδεκτο ένα τόσο σοβαρό θέμα να γίνεται ερήμην της πολιτικής ηγεσίας.

Άκουσα χθες, λοιπόν, τον κ. Τσίπρα, ο οποίος σε συνέντευξή του είπε ότι, αν συνέβαινε επί των ημερών του αυτό με το «Turkeagean», θα γύρναγε, λέει, από τη Μαδρίτη με τα πόδια. Ο λαός μας, όμως, κύριε συνάδελφε, έχει μια παροιμία «Ο κλέφτης και ο ψεύτης τον πρώτο χρόνο χαίρονται», διότι κάνοντας μια έρευνα στην υπηρεσία και διαπιστώσαμε ότι το 2018, δυστυχώς –και το 2018 ήταν κυβέρνηση ο ΣΥΡΙΖΑ και πρωθυπουργός ο κ. Τσίπρας- μία τουρκική εταιρεία, στον ίδιο ακριβώς ευρωπαϊκό οργανισμό πνευματικών δικαιωμάτων, κατοχύρωσε όχι τον όρο «Turkeagean», αλλά τον όρο «Aegean».

Συγκεκριμένα, μέχρι το 2028 -σας διαβάζω ακριβώς και τις κλάσεις, για να μην λέτε ότι έχω κάνει λάθος- στις κλάσεις 24, 25 και 17 οριστικοποιήθηκε στις 31-10-2018, το σήμα λήγει το 2028, τα προϊόντα είναι ρούχα, παπούτσια και λευκά είδη, η εταιρεία έχει έδρα την Άγκυρα και παράγει ρόμπες και πετσέτες.

Δεν ξεκινάει ο κ. Τσίπρας να περπατάει; Να ξεκινήσει εδώ από την Κουμουνδούρου να πάει μέχρι το Σούνιο να ρίξει μία βουτιά στην ωραία βίλα που μένει στην παραλία. Διότι η υποκρισία έχει και κάποια όρια.

Ξεκαθαρίζω, προφανώς, ότι για το γεγονός ότι επί ΣΥΡΙΖΑ στον Ευρωπαϊκό Οργανισμό μία τουρκική εταιρεία κατοχύρωσε τον όρο «Αιγαίο» -σκέτο- δεν θεωρώ ότι φταίει ο Τσίπρας, ούτε, προφανώς, ότι αυτό δείχνει κάποιο έλλειμμα πατριωτισμού εκ μέρους του ΣΥΡΙΖΑ.

Θέλω, όμως, να αναδείξω την υποκρισία τους, γιατί γι’ αυτό είναι αριστεροί διότι το κύριο χαρακτηριστικό της Αριστεράς είναι η υποκρισία. Έφθασε τώρα ένα κόμμα που έκανε τις Πρέσπες και μας είπε ότι δεν μπορεί να τσακωνόμαστε για άλλο όνομα, έφθασε ο κ. Τσίπρας που μας είπε ότι το Αιγαίο και η θάλασσα δεν έχουν σύνορα και που οι Ευρωβουλευτές του στο Ευρωκοινοβούλιο κατηγορούν το Ελληνικό Λιμενικό για pushbacks, υιοθετώντας τουρκική προπαγάνδα, να μας πει ότι τον πειράζει τόσο το «Turkaegean» που θα έρχονταν από τη Μαδρίτη με τα πόδια. Δεν ντρεπόμαστε λέω εγώ! Δηλαδή, Τσίπρας, σε συσκευασία Καμμένου.

Να είστε καλά!

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε, κύριε Υπουργέ.

Κυρίες και κύριοι συνάδελφοι, η πρώτη με αριθμό 814/22-6-2022 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Αλέξανδρου Τριανταφυλλίδη προς τον Υπουργό Εσωτερικών, με θέμα: «Στο έλεος της κακοκαιρίας, για ακόμη μια φορά, η Θεσσαλονίκη. Παντελής η απουσία του κρατικού μηχανισμού» καθώς και η τρίτη με αριθμό 836/27-6-2022 επίκαιρη ερώτηση δεύτερου κύκλου του Βουλευτή Α´ Θεσσαλονίκης του Συνασπισμού Ριζοσπαστικής Αριστεράς κ. Χρήστου Γιαννούλη προς τον Υπουργό Υποδομών και Μεταφορών, με θέμα: «Η τραγική υποστελέχωση των περιφερειακών αεροδρομίων οδηγεί τους εργαζόμενους στα όρια της εργασιακής εξουθένωσης», δεν θα συζητηθούν κατόπιν συνεννόησης των ερωτώντων Βουλευτών με τους επερωτώμενους Υπουργούς.

Εισερχόμαστε τώρα στη δεύτερη με αριθμό 813/22-6-2022 επίκαιρη ερώτηση πρώτου κύκλου του Βουλευτή Α´ Αθηνών του Συνασπισμού Ριζοσπαστικής Αριστεράς κ. Νικόλαου Φίλη προς τον Υπουργό Μετανάστευσης και Ασύλου, με θέμα: «Έναν, δύο, τρεις, πολλούς «Σαϊντού» μαθητές που κινδυνεύουν με απέλαση κατασκευάζει η πολιτική της ΝΔ».

Ο κ. Φίλης έχει τον λόγο για να πρωτολογήσει.

**ΝΙΚΟΛΑΟΣ ΦΙΛΗΣ:** Ευχαριστώ, κύριε Πρόεδρε.

Κύριε Υπουργέ, σήμερα 1η Ιουλίου, που ευχόμαστε για όλους καλό μήνα, για μια οικογένεια προσφύγων από το Ιράκ, η οποία βρίσκεται στην Ελλάδα πάνω από πέντε χρόνια, δεν υπάρχει καλός μήνας. Σήμερα έχουν διαταχθεί και θα απελαθούν από την Ελλάδα. Είναι μια οικογένεια με τρία παιδιά από το Ιράκ. Ο Χεμίν, ο Ντόα, ο Ράχμα που έζησαν εδώ, που φοίτησαν στο σχολείο του Βύρωνα και που σύμφωνα με την απόφαση του συλλόγου καθηγητών του σχολείου τους -του 4ου Γυμνασίου Βύρωνα- τα παιδιά αυτά έχουν ανταποκριθεί στις απαιτήσεις του σχολείου και θέλουν να σπουδάσουν και να ζήσουν στην πατρίδα μας.

Αυτά τα παιδιά έχουν πλήρως ξεκοπεί από τη χώρα από την οποία κατάγονται και εσείς ζητάτε να επιστρέψουν πίσω, να φύγουν. Θέλετε να τους απελάσετε. Γιατί; Διότι λήγει η πενταετής άδεια παραμονής της μητέρας τους εδώ.

Σας θυμίζει κάτι αυτό; Κάθε λίγες εβδομάδες διαβάζουμε στα μέσα ενημέρωσης για την πραγματική όψη της πολιτικής σας έναντι των προσφυγόπουλων και πολλών παιδιών μεταναστών. Είναι η απειλή της απέλασης. Η εκδίωξη -κυριολεκτικά- μέσα από την τάξη. Δεν θέλετε αυτά τα παιδιά να μείνουν στην Ελλάδα. Δεν θέλετε να βγάλουν το σχολείο, να πάνε στο πανεπιστήμιο, να έχουν καλύτερες συνθήκες ζωής και δουλειάς, καλύτερο μέλλον.

Ταυτόχρονα, είναι ένα μήνυμα που στέλνεται ότι το προσφυγόπουλο στην Ελλάδα δεν έχει ίδια δικαιώματα με τα άλλα παιδιά, κάτι το οποίο το επιβάλλει η διεθνής νομοθεσία, να έχουν ίσα δικαιώματα με τα άλλα παιδιά.

Κοιτάξτε, δεν είναι λύση να έρχονται με βάρκες στην Ελλάδα, να τα σπρώχνουν, μερικές φορές, άνδρες του Λιμενικού μέσα στο Αιγαίο και να έχουμε και πνιγμούς οικογενειών με τα περιβόητα push back για τα οποία έχει καταγγελθεί η ελληνική Κυβέρνηση από τον ΟΗΕ και την Ευρωβουλή και εσείς κάνετε πως δεν καταλαβαίνετε. Δεν είναι η λύση, λοιπόν, αυτές οι συμπεριφορές, τα push back και οι απελάσεις.

Θα μου πείτε, βεβαίως, ότι αδικώ την Κυβέρνηση γιατί ο Πρωθυπουργός έχει δεχθεί στο Μέγαρο Μαξίμου ορισμένες περιπτώσεις παιδιών προσφύγων, τα οποία διακρίθηκαν. Είναι καλό αυτό; Καλό είναι. Είναι, όμως, ειλικρινές; Είναι δυνατόν να δίνονται αυτού του είδους οι τιμές σε ένα παιδί ή σε δύο παιδιά και σε όλα τα άλλα παιδιά που δίνουν αγώνα σε τέτοιες συνθήκες -ξέρετε τι σημαίνει πρόσφυγας, σε οποιοδήποτε μέρος του κόσμου και ιδιαίτερα στην Ελλάδα- να μην υπάρχει δυνατότητα να σπουδάσουν και να μείνουν στην Ελλάδα;

Σας ρωτώ, γιατί πρέπει να είμαστε σαφείς, τι μέτρα προτίθεστε να λάβετε ώστε ο Σισέ Βάφινγκ, ο Αλί Χεμίν, ο Αλί Ντόα και ο Αλί Ράχμα και κάθε μαθητής πρόσφυγας και μετανάστης να συνεχίσουν να ζουν στη χώρα μας και να φοιτούν στο δημόσιο εκπαιδευτικό σύστημα; Και τι μέτρα θα λάβετε, ώστε να μην υπάρξει απέλαση σήμερα; Είναι άμεσο το θέμα. Σήμερα, να μην υπάρξει απέλαση αυτής της οικογένειας με τα τρία παιδιά. Αν προτίθεστε να υιοθετήσετε την τροπολογία του ΣΥΡΙΖΑ που έδινε λύση σε αυτό το πρόβλημα με έναν τρόπο μόνιμο και όχι ως φιλανθρωπική διάθεση του Πρωθυπουργού και του Μέγαρού Μαξίμου για όλα τα παιδιά και όχι για ένα ή δύο. Όχι μόνο για παιδιά τα οποία διακρίνονται, αριστεύουν -και μπράβο τους!- σε δύσκολες συνθήκες, όπως συνέβη με τον Κούρος από τη Μυτιλήνη που ήρθε δεύτερος στο πεδίο των θετικών επιστημών.

Κοιτάξτε, σήμερα που συζητούμε έχετε μια ευκαιρία να αλλάξετε πολιτική, αν το θέλετε. Και δεν θέλω να πω να αλλάξετε ιδεολογία, μάλλον θα αλλάξετε πολιτική. Η κυβέρνηση Ντράγκι στην Ιταλία συζητεί και περνάει νομοθεσία τώρα αυτές τις μέρες που εσείς διώχνετε παιδιά από την Ελλάδα, με την οποία καθιερώνει το λεγόμενο jus scholae, το «δίκαιο του σχολείου», σύμφωνα με το οποίο ένα παιδί που είναι στην Ιταλία και έχει φοιτήσει στο ιταλικό σχολείο δικαιούται ιθαγένεια. Όχι άδεια παραμονής, «…ιθαγενείας» και εσείς όχι μόνο δεν δίνετε ιθαγένεια αλλά τους σπρώχνετε πίσω, χωρίς άδεια παραμονής μετά από πέντε χρόνια. Θα γίνετε Ευρωπαίοι;

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Η κυρία Υφυπουργός έχει τον λόγο.

**ΣΟΦΙΑ ΒΟΥΛΤΕΨΗ (Υφυπουργός Μετανάστευσης και Ασύλου):** Ευχαριστώ πολύ.

Κύριε Φίλη, δεν σκόπευα να ανεβάσω τους τόνους, ούτε θα το κάνω, αλλά πράγματι εδώ μιλάμε για πολύ μεγάλη υποκρισία.

Πρέπει να σας πω ότι κατ’ αρχάς ξεκινήσατε με έναν πολύ δραματικό τόνο ότι απελαύνονται σήμερα. Δεν νομίζω να γνωρίζετε πολλούς που απελαύνονται. Το λέτε απλώς για τη δημιουργία εντυπώσεων.

Το δεύτερο που θέλω να σας πω είναι ότι δεν έχετε το μονοπώλιο ούτε της υπεράσπισης των αδυνάμων ούτε της προστασίας των ανθρωπίνων δικαιωμάτων και των δικαιωμάτων των παιδιών. Για την υπεράσπιση αδυνάμων, δεν θα μπω σε λεπτομέρειες, θα σας θυμίσω μόνο αυτά που και εσείς έχετε ψηφίσει, μεταξύ των οποίων τους ηλεκτρονικούς πλειστηριασμούς και το να έρθουν τα ξένα fund στην Ελλάδα.

Για το άλλο ζήτημα, όμως, το ζήτημα των ανθρωπίνων δικαιωμάτων, έχω να σας πω ότι δεν νομίζω ότι ήταν πολύ καλή η κατάσταση όταν αναλάβαμε το μεταναστευτικό στη χώρα.

Να σας θυμίσω μήπως ότι το 2020 όταν δημιουργήθηκε η Ειδική Γραμματεία Προστασίας Ασυνόδευτων Ανηλίκων με εντολή του Πρωθυπουργού, πραγματοποιήθηκε η μεγαλύτερη επιχείρηση εντοπισμού και διάσωσης ανηλίκων στη χώρα και βρήκαμε πεντέμισι χιλιάδες παιδιά να ζουν στη "ζούγκλα" της Μόριας, στις "φαβέλες" της Σάμου και στα αστυνομικά τμήματα υπό προστατευτική φύλαξη; Αυτό ήταν ανθρωπιστικό εκ μέρους σας; Δηλαδή, ήσασταν τότε πολύ ευχαριστημένος; Να σας θυμίσω ότι μετά από όλα αυτά οι προσπάθειες οι οποίες έγιναν ήταν τέτοιες που αυτή τη στιγμή να είναι προστατευμένα όλα τα παιδιά στη χώρα;

Προφανώς, το σύνολο της συμπεριφοράς μας πρέπει να περιέχει το ενταξιακό πρόσημο. Και αυτό αφορά και τις προσφυγές στις επιτροπές προσφυγών. Όλοι, ο καθένας μας, έχουμε την ατομική ευθύνη και προφανώς θα χρειαστούν νομοθετικές ρυθμίσεις, όχι όμως οριζόντιες, όχι «μπάτε σκύλοι, αλέστε», όχι να κάνει ο καθένας ό,τι θέλει.

Και θα σας πω και κάτι, κύριε Φίλη, γιατί σας άκουσα πάλι να λέτε ότι το Λιμενικό πνίγει παιδιά, ότι κάνει απωθήσεις. Αυτό λέτε, αυτό υποστηρίζετε δηλαδή; Εσείς, ως Νίκος Φίλης και ως ΣΥΡΙΖΑ, αυτό υποστηρίζετε για το Λιμενικό μας, για αυτούς τους ανθρώπους, οι οποίοι σώζουν όλη μέρα κόσμο; Έχουν σώσει τις τελευταίες μέρες πάνω από πεντακόσιους ανθρώπους και ανάμεσά τους πάρα πολλά παιδιά -γιατί συνήθως τα μισά είναι παιδιά και τα μισά των μισών ασυνόδευτα- και έχετε αυτή την άποψη για το Λιμενικό μας; Να βγείτε με ανακοίνωσή σας και να το πείτε. Να το πείτε και όχι να το λέτε έτσι πότε από εδώ και πότε να το πετάτε ανάμεσα.

Το άλλο που θέλω να σας πω είναι γι’ αυτό το θέμα που ρωτήσατε, εάν έχει τα ίδια δικαιώματα με τα άλλα παιδιά. Προφανώς, μόνο που δεν τα είχε επί της εποχής σας, κύριε Φίλη. Θέλω να μου φέρετε στοιχεία, πόσα παιδιά προσφυγόπουλα τελείωσαν το σχολείο επί των ημερών σας, διότι δεν μπορώ να φανταστώ ένα παιδί δεκατεσσάρων χρονών που μιλάει ούρντου, φαρσί να μπαίνει σε μια τάξη δική μας και να μπορεί να προοδεύσει, χωρίς να περιθωριοποιηθεί. Φέτος, όμως, κύριε Φίλη, ήταν η πιο επιτυχημένη χρονιά, η χρονιά με τις περισσότερες παρακολουθήσεις μαθημάτων από καταβολής προβλήματος. Χιλιάδες παιδιά προσφυγόπουλα έκαναν ενισχυτική και πέρασαν από την άτυπη εκπαίδευση στην τυπική, κάτι το οποίο δεν είχατε κάνει και κάτι το οποίο έγινε με δική μου υπογραφή, για να δημιουργηθεί το πρόγραμμα της UNICEF «Όλα τα παιδιά στην εκπαίδευση».

Ξέρετε, δεν έχει σημασία τι λέμε, αλλά έχει σημασία και ποιος το λέει. Εάν έχετε να μου δείξετε κάποια στοιχεία για την εποχή ΣΥΡΙΖΑ, όπου τα παιδιά κινδύνευαν σε πολύ επισφαλείς συνθήκες, χιλιάδες παιδιά σε όλη την Ελλάδα, να μου τα φέρετε να τα δούμε.

Είπατε να αλλάξουμε πολιτική. Ναι, αλλάξαμε πολιτική. Τα παιδιά είναι προστατευμένα και πηγαίνουν σχολείο. Μου κάνει πάρα πολύ μεγάλη εντύπωση που δεν ασχολήθηκε κανείς και δεν ασχολήθηκαν και οι συνάδελφοί μου δημοσιογράφοι με το εξής: Βγαίνει ότι αυτή ήταν η καλύτερη χρονιά για τα παιδιά- πρόσφυγες στο σχολείο και δεν υπάρχει αυτό πουθενά. Άρα, λοιπόν, ναι, μπορεί να έχετε δίκιο, διότι δεν έγιναν γνωστά αυτά τα ζητήματα.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Φίλη, έχετε τον λόγο για τη δευτερολογία σας.

**ΝΙΚΟΛΑΟΣ ΦΙΛΗΣ:** Ευχαριστώ, κύριε Πρόεδρε.

Να ξεκινήσω από μία παραδοχή της κυρίας Υπουργού ότι υπάρχει η ανάγκη νομοθετικής ρύθμισης, αλλαγής του νόμου δηλαδή, όχι όμως -λέει- οριζόντιας. Άρα σε τι η σημερινή νομοθεσία δεν είναι σωστή; Δεν μας είπε. Όλα καλά τα έχετε κάνει. Άρα τι θα αλλάξετε κάτω από τη διεθνή και την ελληνική κατακραυγή για τη συμπεριφορά σας έναντι των προσφύγων και των παιδιών-προσφύγων. Περιμένω μία απάντηση με βάση αυτή την τοποθέτησή σας.

Δεύτερον, η απόφαση για απέλαση της οικογένειας με τα τρία παιδιά από το Ιράκ είναι απόφαση που έχει ληφθεί από τη Διεύθυνση Αλλοδαπών Θεσσαλονίκης, έχει κοινοποιηθεί και υπάρχει και ανακοίνωση του συλλόγου των εκπαιδευτικών από το σχολείο στο οποίο πηγαίνουν τα παιδιά. Δεν είναι λόγια, είναι πραγματικότητα.

Τρίτον, είπατε ότι φέτος ήταν η καλύτερη χρονιά για τη φοίτηση των παιδιών-προσφύγων στην εκπαίδευση. Μακάρι! Θέλω να θυμίσω ότι εμείς βάλαμε τις βάσεις με δεκατρείς χιλιάδες παιδιά προσφύγων και μεταναστών τα οποία πήγαν στο σχολείο κατά το σχολικό έτος 2016-2017 και μετά τα παιδιά αυτά χάθηκαν από το σχολείο για τρία χρόνια! Εάν τώρα έχουμε μια θετική εξέλιξη, καμμία αντίρρηση, να το πούμε. Όμως, τα παιδιά αυτά, μόλις τελειώνουν την εκπαίδευση, όπως είπατε, αντιμετωπίζουν την απέλαση. Τα παιδιά τελειώνουν την εκπαίδευση και αντιμετωπίζουν την απέλαση! Τι μέτρα θα λάβετε εσείς; Θα ακολουθήσετε το παράδειγμα του Ντράγκι, διότι η κυβέρνηση Ντράγκι στην Ιταλία δεν δίνει άδεια παραμονής μόνο στα παιδιά που για πέντε χρόνια φοιτούν στην εκπαίδευση της Ιταλίας, αλλά τους δίνει ιθαγένεια! Το ακούσατε αυτό; Δεν άκουσα καμμία απάντηση από εσάς. Και είναι οριζόντιο μέτρο αυτό, δεν είναι μία-μία περίπτωση, όπου μπλέκεται η γραφειοκρατία και το εάν εξετάζεται ή δεν εξετάζεται. Είναι οριζόντιο μέτρο, είναι καθήκον της πολιτείας, είναι δικαίωμα των παιδιών. Αυτό σημαίνει ότι είναι μία επιλογή που κάνει η Κυβέρνηση.

Είπατε επίσης -και το σημείωσα αυτό- για το θέμα της Μόριας. Δεν είμαστε υπερήφανοι για τη Μόρια ως κυβέρνηση ΣΥΡΙΖΑ. Κάναμε ό,τι μπορούσαμε. Εντάξαμε δεκάδες χιλιάδες πρόσφυγες και παιδιά προσφύγων στη χώρα μας. Αντιμετωπίσαμε μια σωβινιστική και μισοξενική ρατσιστική πολιτική, στην οποία πρωτοστατούσαν στελέχη της Νέας Δημοκρατίας. Πείσαμε τον κόσμο. Πείσαμε ότι η ελληνική φιλοξενία πρέπει να υπερέχει όλης αυτής της εχθροπάθειας που δικοί σας άνθρωποι καλλιεργούσαν τότε μέσα στην κοινωνία και βέβαια δεν λύσαμε όλα τα προβλήματα. Καμμία αντίρρηση. Αλλά -και αυτό έχει σημασία- βάλαμε τη βάση και δώδεκα με δεκατρείς χιλιάδες παιδιά πήγαν σχολείο, φτιάχτηκαν καταυλισμοί σε δύσκολες δημοσιονομικές συνθήκες και πετύχαμε μια ειλικρινή προσπάθεια ένταξης των παιδιών αυτών και αποδοχής τους από την ελληνική κοινωνία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ.

**ΝΙΚΟΛΑΟΣ ΦΙΛΗΣ:** Τελειώνω, κύριε Πρόεδρε, με μια κουβέντα μόνο.

Σχετικά με τα push back: Δεν τα λέει ο ΣΥΡΙΖΑ αυτά, τα λέει η Ευρωβουλή, τα λέει η αρμόδια Επίτροπος -χθες είχαμε δηλώσεις-, τα λέει και ο εισηγητής στην επιτροπή του ΟΗΕ. Όχι όλο το Λιμενικό. Στο Λιμενικό έχουμε περιπτώσεις και έχουμε βραβεύσεις στη Βουλή ανθρώπων οι οποίοι έδωσαν τη ζωή τους για να προστατεύσουν τους ανθρώπους που έρχονταν με τις βάρκες, ήταν έτοιμοι να πνιγούν στη θάλασσα και τους σώσανε. Έχουμε, όμως, περιπτώσεις στο Λιμενικό -υπάρχουν και αποφάσεις για το Φαρμακονήσι, για παράδειγμα, επί κυβερνήσεως Σαμαρά- όπου έπαιξαν έναν ρόλο πολύ αρνητικό, ο οποίος προσβάλλει τη δημοκρατική τάξη στη χώρα μας και τα ανθρωπιστικά ιδεώδη του Έλληνα πολίτη.

Και τώρα, στις καταγγελίες αυτές για τα push back που κάνετε, τη βρώμικη δουλειά που κάνετε εσείς ως Κυβέρνηση στο Αιγαίο -όχι το Λιμενικό εν συνόλω, αλλά ορισμένοι παράγοντες του Λιμενικού-, εσείς, λοιπόν, απολογείστε ή όχι στην Ευρωπαϊκή Ένωση και στον ΟΗΕ; Είστε καρπαζοεισπράκτορες αυτή τη στιγμή από τους διάφορους διεθνείς οργανισμούς για αυτή την ιστορία των push back, των παρανόμων επαναπροωθήσεων.

Τελειώνω και επαναλαμβάνω μία πρόταση: Πείτε μας τι θα αλλάξετε σε μια πολιτική, που εσείς παραδεχθήκατε πριν από λίγο ότι είναι προβληματική.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Φίλη.

Κυρία Υπουργέ, έχετε τον λόγο για τη δευτερολογία σας.

**ΣΟΦΙΑ ΒΟΥΛΤΕΨΗ (Υφυπουργός Μετανάστευσης και Ασύλου):** Ευχαριστώ, κύριε Πρόεδρε.

Κατ’ αρχάς, θέλω να σας πω ότι, εάν κάναμε αυτό που κάνει τώρα η Ιταλία, εσείς πρώτοι στον ΣΥΡΙΖΑ και άλλοι ομοϊδεάτες σας αριστερότερα θα έλεγαν ότι γίνεται για να βρεθούν φτηνά εργατικά χέρια, γιατί βλέπετε την κορυφή του παγόβουνου. Και επειδή ξέρω πολύ καλά τι γίνεται και στην Ιταλία και στην Ισπανία, γι’ αυτόν τον λόγο γίνεται. Εμείς όμως δεν το κάνουμε, θέλουμε να υπάρχει ένταξη. Επομένως το τι θα αλλάξουμε θα σχετίζεται με το πόσο χρήσιμο θα είναι αυτό και γι’ αυτούς τους ανθρώπους αλλά και για την ελληνική κοινωνία.

Επειδή επανέρχεστε για το Λιμενικό, θέλω να πω, όχι, κύριε Φίλη, το Λιμενικό είναι ενιαίο, δεν είναι έτσι όπως το λέτε. Δηλαδή, μέσα σε μια δύναμη του Λιμενικού υπάρχουν άνθρωποι οι οποίοι κάνουν του κεφαλιού τους και ποτέ δεν γίνεται τίποτε;

Τρίτον, τα push back αφήστε τα να τα κρίνουν αυτοί που πρέπει να τα κρίνουν. Μέχρι στιγμής δεν έχουν αποδείξει τίποτα. Βασίζονται σε καταγγελίες μη κυβερνητικών οργανώσεων που έχασαν την ανεξαρτησία τους στο Αιγαίο και πρέπει κάθε φορά που πρέπει να κάνουν διάσωση να καλούν το Ελληνικό Λιμενικό, την Ελληνική Ακτοφυλακή, για να ελέγχει τι κάνει ο καθένας στα χωρικά μας ύδατα.

Λέτε, λοιπόν, ότι δεκατρείς χιλιάδες παιδιά πήγαν σχολείο επί των ημερών σας. Αλήθεια το λέτε αυτό; Μα, δεν βρήκα κανέναν να ξέρει ελληνικά. Ούτε έναν άνθρωπο! Δεν μπορεί! Άλλο πράγμα το πόσοι έχουν εγγραφεί και άλλο το πόσοι μαθαίνουν ελληνικά.

Ακούστε: Ένταξη με τραγουδάκια για τα παιδιά και ζωγραφικές για τις γυναίκες, για να παίρνουν τα λεφτά οι μη κυβερνητικές οργανώσεις, δεν είναι ένταξη. Ένταξη είναι να μιλάει ελληνικά. Γιατί, αν δεν μιλάει ελληνικά, ούτε μπορεί να κάνει τις σπουδές του ούτε να εργαστεί. Ε, λοιπόν, δεν βρήκαμε έναν άνθρωπο από όλα αυτά τα σχολεία να μιλάει ελληνικά.

Εγώ δεν λέω ότι και τώρα δεν υπάρχουν προβλήματα. Στη Λέσβο, ας πούμε, που και ο Πρόεδρος που προεδρεύει εδώ σήμερα είναι εκεί Βουλευτής, έχουμε τα στοιχεία που λένε ότι εδώ πάνε σαράντα παιδιά, εδώ πάνε τριάντα παιδιά, εδώ πάνε πενήντα. Εμείς θέλουμε ο Σαϊντού να είναι η κανονικότητα, όχι η εξαίρεση. Και να σας πω και κάτι; Από τον Άγιο Δημήτριο, που είναι στην περιφέρειά μου, αυτοί που τηλεφώνησαν για τον νεαρό Σαϊντού ήταν τα στελέχη της Νέας Δημοκρατίας που τα παιδιά τους είναι συμμαθητές του. Δεν το έκανε ο ΣΥΡΙΖΑ αυτό. Απλώς το μήνυμα πήγε προς πάσα κατεύθυνση.

Άρα λοιπόν, ναι, θα τα μελετήσουμε όλα. Διότι αυτό που πρέπει να υπάρχει σε μία νομοθεσία -και αυτό το αλλάζουν σιγά-σιγά όλες οι χώρες- είναι το ενταξιακό πρόσημο. Κάθε φορά που θα αποφασίζουμε κάτι πρέπει να το αποφασίζουμε με βάση το ενταξιακό πρόσημο. Και δεν πρέπει να είναι εξαίρεση το παιδί που πέρασε στις εξετάσεις ή τα άλλα παιδιά που κατάφεραν να είναι στο σχολείο. Πρέπει να είναι κανονικότητα και, για να είναι κανονικότητα, πρέπει να υπάρχει πραγματικό εκπαιδευτικό σύστημα και όχι να λέμε απλώς ότι έγιναν εγγραφές.

Είδατε -δεν το λέω τυχαία, κύριε Φίλη- ότι είναι η καλύτερη σχολική χρονιά για παιδιά προσφύγων. Το είπε η UNICEF. Και το είπε η UNICEF γιατί το μέτρησε και γιατί έχουμε εργαλείο αυτή τη στιγμή ηλεκτρονικό στο Υπουργείο Μετανάστευσης, που μπαίνουν οι εκπαιδευτικοί και βάζουν την πρόοδο του κάθε παιδιού. Δεν είναι δυνατόν, κύριε Φίλη και κύριοι συνάδελφοι, ένα παιδί δεκατεσσάρων χρονών να βγαίνει από τη βάρκα, να πατάει στο ελληνικό έδαφος, να μιλάει μόνο ούρντου ή φαρσί και να του λέμε: «Α, στην Ελλάδα η εκπαίδευση είναι υποχρεωτική. Πήγαινε στο σχολείο.». Στην τάξη δηλαδή του γυμνασίου και του λυκείου που δεν μπορούν να πάνε τα δικά μας παιδιά θα πάει ένα παιδί που μιλάει ούρντου;

**ΝΙΚΟΛΑΟΣ ΦΙΛΗΣ:** Δεν τα ξέρετε καλά, κυρία Υπουργέ. Παραπληροφορείτε την Εθνική Αντιπροσωπεία.

**ΣΟΦΙΑ ΒΟΥΛΤΕΨΗ (Υφυπουργός Μετανάστευσης και Ασύλου):** Πάρα πολύ καλά τα ξέρω. Γιατί ακούστε…

**ΝΙΚΟΛΑΟΣ ΦΙΛΗΣ:** Υπάρχουν τάξεις ένταξης.

**ΣΟΦΙΑ ΒΟΥΛΤΕΨΗ (Υφυπουργός Μετανάστευσης και Ασύλου):** Στις τάξεις ένταξης μπαίνουν λίγα παιδιά, ακριβώς…

**ΝΙΚΟΛΑΟΣ ΦΙΛΗΣ:** Δεκατρείς χιλιάδες παιδιά μπήκαν το 2017.

**ΣΟΦΙΑ ΒΟΥΛΤΕΨΗ (Υφυπουργός Μετανάστευσης και Ασύλου):** Μα, τι λέτε τώρα; Και δεν μάθανε ελληνικά; Τότε είστε αποτυχημένοι.

**ΝΙΚΟΛΑΟΣ ΦΙΛΗΣ:** Πότε μπήκαν στα πανεπιστήμια;

**ΣΟΦΙΑ ΒΟΥΛΤΕΨΗ (Υφυπουργός Μετανάστευσης και Ασύλου):** Τώρα πήγαν αυτοί σχολείο.

**ΝΙΚΟΛΑΟΣ ΦΙΛΗΣ:** Με την πενταετία του ΣΥΡΙΖΑ…

**ΠΡΟΕΔΡΕΥΩΝ (Χαράλαμπος Αθανασίου):** Κύριε Φίλη, σας παρακαλώ, γιατί διακόπτετε;

**ΣΟΦΙΑ ΒΟΥΛΤΕΨΗ (Υφυπουργός Μετανάστευσης και Ασύλου):** Κύριε Φίλη, ακούστε. Όπως ξέρετε, τα παιδιά που μπήκαν τώρα έχουν πάει πέντε και τέσσερα χρόνια σχολείο, έχουν πάει στο λύκειο. Δεν μπήκαν επί ΣΥΡΙΖΑ, μπήκαν επί Νέας Δημοκρατίας. Γιατί σας θυμίζω ότι έχουμε μπει στον τέταρτο χρόνο της διακυβέρνησης και αυτή τη δουλειά, να σώζουμε τα παιδιά, την κάνουμε από την πρώτη μέρα.

Εσείς έχετε μια νοοτροπία: Τους βάζω όλους μαζί μέσα, φωνάζουν οι μεν, περιθωριοποιούνται οι δε, δεν μαθαίνει κανείς τίποτα. Εγώ δεν δέχομαι -σας λέω και πάλι- να έχω αναλάβει αυτό το πόστο και να μη βρίσκω παιδιά που μιλάνε ελληνικά.

Και επίσης εμείς στο Υπουργείο, στην Ειδική Γραμματεία, έχουμε μέντορες. Έχουμε παιδιά από την Υποσαχάρια Αφρική και από το Αφγανιστάν, που μιλάνε εκπληκτικά ελληνικά και ασχολούνται με τα άλλα παιδιά, τα οποία μπορεί να βρίσκονται στα camp ή στις δομές, ακριβώς γι’ αυτόν τον λόγο, για να διαπιστώνουν την κατάσταση. Κάνουμε κινήσεις. Γιατί αλλιώς η UNICEF δεν είχε κανέναν λόγο να μας πει ότι είναι η καλύτερη χρονιά. Και γιατί είναι η καλύτερη χρονιά; Γιατί ενώ εσείς λέγατε ότι, ενώ μιλάς ούρντου θα πας να κάνεις Μαθηματικά εκεί, με μία τάξη ένταξης που κάποιος μπαίνει και κάτι του λέει και δεν ακούει κανείς, ενώ εγώ έσπασα το κεφάλι μου από την πρώτη μέρα να δω πώς θα το λύσω αυτό το θέμα και ζήτησα από τη UNICEF να φτιάξουμε μαζί και με το ΕΚΠΑ, το πανεπιστήμιο, πρόγραμμα άτυπης εκπαίδευσης, ενίσχυσης της εκπαίδευσης των παιδιών, για ομαλή μετάβαση-γέφυρα στο δημόσιο σχολείο. Και αυτή τη στιγμή έρχονται οι εκπαιδευτικοί και λένε: «Αυτό το παιδί κάνει να μπει στην Γ΄ τάξη, αυτό το παιδί κάνει να μπει στην Α΄ Γυμνασίου.».

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, κυρία Υπουργέ.

**ΣΟΦΙΑ ΒΟΥΛΤΕΨΗ (Υφυπουργός Μετανάστευσης και Ασύλου):** Αυτόν τον μηχανισμό δεν τον είχατε, κύριε Φίλη. Άρα, λοιπόν, αφήστε να δούμε πώς θα τα καταφέρουμε αυτά. Γιατί, σας λέω και πάλι, η δική μου άποψη είναι: ενταξιακό πρόσημο παντού. Αν θες να είσαι στην Ελλάδα ή στο ευρωπαϊκό έδαφος, θα πρέπει να θέλεις να ενταχθείς. Αλλιώς δεν μπορεί να γίνει αυτό έτσι. Δηλαδή κυκλοφορώ, μιλάω αγγλικά, μιλάω αφγανικά, μιλάω ούρντου και δεν κάνω τίποτα. Δεν γίνεται, αυτό δεν είναι ένταξη.

Συγγνώμη για τον χρόνο, κύριε Πρόεδρε, αλλά είναι ένα θέμα σημαντικό.

**ΠΡΟΕΔΡΕΥΩΝ (Χαράλαμπος Αθανασίου):** Κυρία Υπουργέ, σας ευχαριστώ. Τελειώσαμε.

**ΝΙΚΟΛΑΟΣ ΦΙΛΗΣ:** Για την απέλαση που είναι σήμερα τι θα γίνει δεν μας είπατε.

**ΣΟΦΙΑ ΒΟΥΛΤΕΨΗ (Υφυπουργός Μετανάστευσης και Ασύλου):** Υπάρχει απέλαση; Άμα μου φέρετε εδώ τι απελάσεις έχουν γίνει, τότε θα σας απαντήσω.

**ΠΡΟΕΔΡΕΥΩΝ (Χαράλαμπος Αθανασίου):** Μην κάνετε διάλογο τώρα.

**ΝΙΚΟΛΑΟΣ ΦΙΛΗΣ:** Σήμερα είναι…

**ΣΟΦΙΑ ΒΟΥΛΤΕΨΗ (Υφυπουργός Μετανάστευσης και Ασύλου):** Ποια απέλαση σήμερα, κύριε Φίλη;

**ΝΙΚΟΛΑΟΣ ΦΙΛΗΣ:** Υπάρχει απόφαση της Διεύθυνσης Αλλοδαπών Θεσσαλονίκης.

**ΣΟΦΙΑ ΒΟΥΛΤΕΨΗ (Υφυπουργός Μετανάστευσης και Ασύλου):** Ξέρετε πόσες τέτοιες αποφάσεις υπάρχουν;

**ΝΙΚΟΛΑΟΣ ΦΙΛΗΣ:** Τι ζητάτε; Να μη γίνει εν τοις πράγμασι ή με απόφαση;

**ΣΟΦΙΑ ΒΟΥΛΤΕΨΗ (Υφυπουργός Μετανάστευσης και Ασύλου):** Έχει ένδικα μέσα ο καθένας…

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ. Έχουμε τελειώσει, δεν γράφεται τίποτα τώρα.

Προχωρούμε στην πρώτη με αριθμό 818/23-6-2022 επίκαιρη ερώτηση πρώτου κύκλου του Βουλευτή Β3΄ Νότιου Τομέα Αθηνών της Νέας Δημοκρατίας κ. Βασίλειου - Πέτρου Σπανάκη προς τον Υπουργό Υποδομών και Μεταφορών, με θέμα: «Επίσπευση του έργου της Αστικής Σήραγγας Ηλιούπολης για την κυκλοφοριακή αποσυμφόρηση των νοτίων προαστίων».

Θα απαντήσει ο Υπουργός Υποδομών και Μεταφορών κ. Κωνσταντίνος Καραμανλής.

Κύριε Σπανάκη, έχετε τον λόγο.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ:** Ευχαριστώ πολύ, κύριε Πρόεδρε.

Κύριε Υπουργέ, σήμερα ζητώ να δοθούν κάποιες απαντήσεις για ένα σημαντικό έργο, για ένα έργο που αφορά όχι μόνο την εκλογική μου περιφέρεια, τον Νότιο Τομέα της Β΄ Αθηνών, αλλά αφορά το λεκανοπέδιο της Αττικής, αφορά το μέλλον της Αττικής και θα είναι ένα έργο παρακαταθήκη για τις επόμενες γενιές. Γιατί; Γιατί η αστική σήραγγα της Ηλιούπολης είναι στην ουσία ο ενδιάμεσος δακτύλιος της Αθήνας και με το έργο αυτό θα έχουμε την ολοκλήρωση του ενδιάμεσου δακτυλίου της Αθήνας. Είναι ένα έργο το οποίο ξεκινά εδώ και πενήντα χρόνια όσον αφορά το στάδιο των μελετών, των προμελετών, αλλά τα επίσημα βαφτίσια αυτού του έργου, κύριε Υπουργέ, έγιναν πάλι επί θητείας Νέας Δημοκρατίας όταν το 2014 είχαμε την τροποποίηση του ρυθμιστικού σχεδίου, με αποτέλεσμα να μπορούμε πλέον να μιλάμε για έναν καινούργιο δρόμο που ανοίγει, που θα είναι η ολοκλήρωση της αστικής σήραγγας Ηλιούπολης.

Με την ερώτησή μου αυτή ζητώ από εσάς να μου απαντήσετε για τον πλήρη προγραμματισμό, για την εκπόνηση των μελετών που πρέπει να τρέξουμε για να μπορέσουμε να δούμε αυτό το έργο. Ζητώ από εσάς να μου απαντήσετε στο ερώτημα αυτό, το έργο πότε θα μπορέσουμε να το δημοπρατήσουμε, πότε θα μπορέσουμε να το δούμε στην πράξη.

Και φυσικά αυτό το έργο, κύριε Υπουργέ, συνδέεται -και είναι απαραίτητη προϋπόθεση για να συζητάμε γι’ αυτό το έργο- με την άμεση αναβάθμιση της λεωφόρου Βουλιαγμένης, μιας λεωφόρου ιστορικής, μιας λεωφόρου που εξυπηρετεί δεκάδες δήμους, τη Γλυφάδα, την Αργυρούπολη, το Ελληνικό, τον Άλιμο, τον Άγιο Δημήτριο, την Ηλιούπολη, τη Δάφνη, τον Υμηττό και όλα τα νότια προάστια και όχι μόνο. Αλλά είναι απαραίτητη προϋπόθεση η αναβάθμιση της λεωφόρου Βουλιαγμένης. Και αυτό γιατί; Και εδώ θέλω να το ξεκαθαρίσω. Διότι τα νότια προάστια είναι στο επίκεντρο των επενδυτικών σχεδίων. Είναι, αν θέλετε, ένας προορισμός. Ξέρω πολύ καλά, κύριε Υπουργέ, ότι έχετε ένα συνολικό πλάνο ως Υπουργείο και εσείς προσωπικά και η πολιτική ηγεσία του Υπουργείου «τρέχει» θέματα για την κυκλοφοριακή αποσυμφόρηση, όπως για παράδειγμα επεκτάσεις του μετρό -έχουμε την επέκταση του μετρό που θα εξυπηρετήσει άλλες περιοχές-, που όλα αυτά θα δημιουργήσουν θετικά αποτελέσματα. Όμως προσέξτε, εδώ μιλάμε για ένα έργο, για την Αστική Σήραγγα Ηλιούπολης, όπου οι μελέτες ξεκίνησαν πριν πενήντα χρόνια, όταν δεν υπήρχε στο μυαλό κανενός η επένδυση του Ελληνικού. Σήμερα όμως η επένδυση του Ελληνικού με την Κυβέρνηση του Κυριάκου Μητσοτάκη, με την Κυβέρνηση της Νέας Δημοκρατίας γίνεται πράξη και θεωρώ ως Βουλευτής του ελληνικού Κοινοβουλίου, ως Βουλευτής του Νότιου Τομέα της Β΄ Αθηνών ότι δεν μπορούμε να μιλάμε για επένδυση του Ελληνικού χωρίς ταυτόχρονη έναρξη εργασιών αυτής της αστικής σήραγγας.

Προσέξτε, αυτή η σήραγγα δεν πρέπει να γυρίσει την πλάτη στο κέντρο των Αθηνών. Πρέπει να είναι προϋπόθεση για να αναπτύξουμε το Λεκανοπέδιο έτσι όπως πρέπει, ώστε να αποσυμφορήσουμε το κέντρο, αλλά ταυτόχρονα να δημιουργήσουμε και τις προϋποθέσεις να εξυπηρετήσουμε κυκλοφοριακά όλες τις περιοχές ακόμα και την Νέα Σμύρνη, την Καλλιθέα και το Παλαιό Φάληρο. Αυτά είναι θέματα τεχνικού χαρακτήρα.

Αυτό το οποίο ζητώ, κύριε Υπουργέ, είναι να μου απαντήσετε για τον προγραμματισμό. Ξέρω το ενδιαφέρον που έχετε, ξέρω ότι αυτή τη στιγμή μπορούμε να πάμε σε ευέλικτες λύσεις και θα ήθελα απαντήσεις πάνω σε αυτά.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε συνάδελφε.

Κύριε Υπουργέ, έχετε τον λόγο για την πρωτολογία σας.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Σας ευχαριστώ πολύ, κύριε Πρόεδρε.

Κύριε συνάδελφε, κύριε Σπανάκη, να σας ευχαριστήσω πολύ για την ερώτησή που μου κάνατε, διότι μου δίνεται η ευκαιρία να πούμε μερικά ξεκάθαρα πράγματα για το πού βρισκόμαστε και για το συγκεκριμένο έργο, αλλά και για όλα τα υπόλοιπα έργα της λεγόμενης «συνεργατικής», όπως τα έχουμε εμείς ονοματίσει στο Υπουργείο Υποδομών και Μεταφορών.

Ένα είναι το σίγουρο, αυτό που είπατε, ότι έχουμε ήδη καθυστερήσει. Έχουμε καθυστερήσει πολλά χρόνια. Και το πρόβλημα που θα αντιμετωπίσει η Αττική εάν δεν γίνουν τα έργα της επέκτασης στη λεωφόρο Κύμης –που έχει ήδη δημοπρατηθεί- το έργο το οποίο έχει να κάνει με την υπογειοποίηση, τη λεγόμενη αστική σήραγγα Ηλιουπόλεως, ένα έργο -έχετε πολύ δίκιο- που συζητιέται εδώ και πάρα πολλά χρόνια υπό διαφορετικές μορφές όπως και οι επεκτάσεις σε Ραφήνα και Λαύριο, τότε η Αττική να είμαστε σίγουροι γι’ αυτό, θα είναι μια πόλη, η οποία θα είναι απροσπέλαστη.

Κι επειδή υποχρέωση των πολιτικών και των ανθρώπων που ασχολούνται με τα δημόσια πράγματα είναι να προλαμβάνουν, πρέπει να τρέξουμε τώρα με πολύ γρήγορα βήματα, έτσι ώστε να δώσουμε -αν θέλετε- ώθηση σε αυτό το συγκεκριμένο έργο.

Πάμε, λοιπόν, να το δούμε με μία προσοχή, κύριε Πρόεδρε.

Όπως σωστά είπατε, είναι ένα έργο εξαιρετικά σημαντικό και θα λειτουργήσει ως εναλλακτική επιλογή για τους χρήστες που κινούνται και από τη βόρεια Αττική προς τα νότια προάστια. Με λίγα λόγια για να δούμε το πρόβλημα που υπάρχει σε αυτή τη χώρα, του σχεδιασμού, συζητάμε εδώ και χρόνια γι’ αυτό το έργο. Πολύ σωστά λέτε ότι έρχεται να γίνει μια πολύ μεγάλη επένδυση. Εγώ λέω όχι μια πολύ μεγάλη επένδυση, αλλά η μεγαλύτερη επένδυση στην Ευρώπη για ζητήματα real estate. Παρ’ όλα αυτά με ευθύνη και της πολιτείας, αλλά όχι μόνο, δεν είχε γίνει κανένας σοβαρός σχεδιασμός για το πώς θα έχουμε πρόσβαση στο Ελληνικό. Πάμε να δούμε, λοιπόν, τι έχουμε κάνει.

Πρώτον εμείς συζητάμε και την αναβάθμιση, όπως πολύ σωστά είπατε, με την πλήρη ανισοπεδοποίηση στον κόμβο της λεωφόρου Βουλιαγμένης με παράλληλο υποβιβασμό, όπως λέμε, χωρίς να θιγεί η υπάρχουσα γραμμή του μετρό ή οι επεκτάσεις που πολύ σωστά είπατε ότι θα γίνουν με το μετρό. Και επειδή, όπως προανέφερα, πιστεύουμε σε αυτό το έργο, πετύχαμε την ένταξη του στο ΠΔΕ για την προγραμματική περίοδο 2021 - 2027. Άρα η μελέτη είναι ενταγμένη στο ΠΔΕ.

Τι περιλαμβάνει το φυσικό αντικείμενο των μελετών; Να είμαι λίγο τεχνικά συγκεκριμένος.

Πρώτον κατασκευή αστικής σήραγγας μήκους τριών χιλιομέτρων που συνδέει περιμετρική Υμηττού με τη λεωφόρο Βουλιαγμένης, δεύτερον αναβάθμιση της κυκλοφοριακής ικανότητας της περιμετρικής Υμηττού από τον κόμβο της Κατεχάκη μέχρι την είσοδο της σήραγγας και βέβαια, όπως σας είπα και πριν, την αναβάθμιση της κυκλοφοριακής ικανότητας της λεωφόρου Βουλιαγμένης, μιας λεωφόρου που είναι ήδη κορεσμένη. Φανταστείτε τι θα γίνει όταν ολοκληρωθεί η μεγάλη επένδυση στο Ελληνικό.

Κλείνω, κύριε Πρόεδρε, για να έχω χρόνο και στην δευτερολογία μου.

**ΠΡΟΕΔΡΕΥΩΝ (Χαράλαμπος Αθανασίου):** Συνεχίστε, κύριε Υπουργέ.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Η εκπόνηση των μελετών αυτών θα πραγματοποιηθεί κατά κύριο μέρος με μια διαδικασία πολύ γρήγορα, τη διαδικασία που εντάσσεται στη σύμβαση -πλαίσιο για την περιοχή τεχνικού συμβούλου της διοίκησης. Μια σύμβαση - πλαίσιο που έχει ήδη δημοσιευτεί με τη διακήρυξη 1/2021. Μιλάμε συνολικά για ένα τεράστιο έργο. Ας είμαστε ειλικρινείς. Είναι ένα έργο που μόνο οι μελέτες του, αγαπητέ κύριε Σπανάκη, κοστολογούνται στα 3 εκατομμύρια ευρώ. Επομένως είναι μια πολύ πολύ μεγάλη μελέτη που πρέπει να γίνει. Εμείς ήδη την έχουμε εντάξει στον προγραμματισμό μας και στη δευτερολογία μου μπορώ να σας πω και τι σκέψεις έχουμε και τι θα μπορέσουμε σύντομα να ανακοινώσουμε για να επιταχύνουμε ακόμα αυτή τη διαδικασία διότι, όπως καταλαβαίνετε, πολλές φορές είναι μακρόσυρτες οι διαδικασίες δημοπράτησης μελετών. Γι’ αυτό άλλωστε στο Υπουργείο έχουμε δουλέψει πολύ με το μοντέλο μελετοκατασκευή για να επιταχύνουμε τα έργα.

Επομένως στη δευτερολογία μου θα σας πω και τις σκέψεις που έχουμε για να μπορέσουμε να τρέξουμε τις διαδικασίες, όπως κάνουμε στο Υπουργείο με πολύ πολύ μεγαλύτερη ταχύτητα.

Σας ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Σπανάκη, έχετε τον λόγο για τη δευτερολογία σας.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ:** Κύριε Υπουργέ, δεν σας κρύβω ότι στην ευρύτερη περιοχή υπάρχει μια έντονη ανησυχία για την καθημερινή μας ανάγκη που υπάρχει και τις κυκλοφοριακές επιπτώσεις που θα επέλθουν από την έναρξη του έργου.

Δεν σας κρύβω ότι οι πρώτες απαντήσεις με ικανοποίησαν, διότι έδειξαν τη βούλησή σας στο να σκύψετε πάνω από το πρόβλημα και να το λύσουμε. Και η αναβάθμιση της λεωφόρου Βουλιαγμένης είναι κάτι πολύ πολύ σημαντικό, διότι η Βουλιαγμένης αυτή τη στιγμή είναι μία λεωφόρος που έχουμε σοβαρά τροχαία ατυχήματα και θα αντιμετωπίσουμε και τα τροχαία ατυχήματα με τις παρεμβάσεις, τις οποίες αναφέρατε.

Όμως θέλω να είμαστε συγκεκριμένοι. Σκεφτείτε έναν κάτοικο της Αργυρούπολης, της Ηλιούπολης, της Γλυφάδας, του Αλίμου, της ευρύτερης περιοχής να μπορεί να πάει μέχρι την Αττική Οδό χωρίς φανάρια. Σκεφτείτε πόσο θα βελτιωθεί η καθημερινότητά του. Γι’ αυτόν τον λόγο η ερώτηση μου έγινε και έγινε επίκαιρη και όχι γραπτή, για τον λόγο ότι πρέπει να δώσουμε ξεκάθαρες απαντήσεις.

Το δεύτερο είναι ότι η άμεση έναρξη των εργασιών που φυσικά προϋπόθεση έχει την εκπόνηση των μελετών, είναι πάρα πολύ σημαντική. Διότι δεν πρέπει να αποσυνδέσουμε το έργο του Ελληνικού, παρ’ ότι το έργο αυτό όταν ξεκίνησε δεν είχε καμμία σχέση με το Ελληνικό, να το πούμε στην Αίθουσα αυτή. Όμως είναι άμεση ανάγκη της έναρξης του έργου αυτού, όταν η Κυβέρνηση της Νέας Δημοκρατίας υλοποιεί στην πράξη το έργο του Ελληνικού.

Θέλω επίσης να πω ότι η σήραγγα αυτή θα βελτιώσει την καθημερινότητα μας. Και φυσικά η αναβάθμιση της Κατεχάκη είναι κάτι το οποίο θα εξυπηρετήσει και την πάνω πλευρά, Βύρωνα, Καισαριανή, Ζωγράφου και όλες τις περιοχές και είναι κάτι το οποίο χρειάζεται. Και επειδή είναι ένα έργο το οποίο δεν είναι για πέντε και δέκα χρόνια, αλλά είναι ένα έργο το οποίο θα μείνει για τις επόμενες γενιές πρέπει να τρέξουμε γρήγορα και θα πάμε σε μια πλήρη αποσυμφόρηση.

Από εκεί και πέρα, κύριε Υπουργέ, εγώ θέλω να πω στην Αίθουσα αυτή ότι θα είμαι ιδιαίτερα ικανοποιημένος να ακούσω από εσάς ότι στη δεύτερη θητεία του Κυριάκου Μητσοτάκη και άμεσα δηλαδή, θα έχουμε τη δημοπράτηση αυτού του έργου. Αυτό περιμένουν να ακούσουν όλοι οι κάτοικοι της ευρύτερης περιοχής, διότι είναι μια περιοχή αναπτυσσόμενη, είναι μία περιοχή με πρόσθετες ανάγκες, είναι μια περιοχή που ξεχάστηκε για πολλά χρόνια και οφείλει η πολιτεία να σκύψει το κεφάλι πάνω από ένα πραγματικό πρόβλημα το οποίο υπάρχει.

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):**  Και εγώ σας ευχαριστώ, κύριε Σπανάκη.

Τον λόγο έχει ο Υπουργός Υποδομών και Μεταφορών, Κωνσταντίνος Καραμανλής.

Κύριε Υπουργέ, παρακαλώ για την δευτερολογία σας.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Σας ευχαριστώ πολύ, κύριε Πρόεδρε.

Nα επαναλάβω, κύριε Σπανάκη, το εξής: Είναι δεδομένο ότι στο παρελθόν καθυστερήσαμε ως ελληνική πολιτεία σε έναν πολύ μεγάλο βαθμό να σχεδιάσουμε με έναν τρόπο ορθολογικό έργα τα οποία δίνουν λύσεις στην καθημερινότητα των πολιτών.

Σκεφτείτε, λοιπόν -και πολύ σωστά το είπατε- ότι εδώ πέρα συζητάμε εδώ και χρόνια την ανάπτυξη του Ελληνικού, από το 2000, και πριν από το 2000 συζητάμε για την ανάπτυξη όλου του παραλιακού μετώπου. Η κυβέρνηση Σαμαρά το 2014 ήρθε και έκανε ίσως το πιο σημαντικό βήμα, για να ξεκινήσει η επένδυση στο Ελληνικό. Επί πέντε χρόνια αυτό το έργο ξεχάστηκε.

Ξανά, η Κυβέρνηση Μητσοτάκη ήρθε και έδωσε ώθηση και το έργο αυτό βλέπουμε αυτή τη στιγμή να προχωράει με πολύ ταχείς ρυθμούς. Δυστυχώς, όμως, τόσο ελληνική πολιτεία και, θα σας έλεγα, όσο και ο ιδιωτικός τομέας δεν είχαν προβλέψει ότι, κάνοντας μια τέτοια ανάπλαση στην περιοχή, θα δημιουργήσεις ένα τεράστιο πρόβλημα. Και πρέπει να προβλέψουμε, κύριε Σπανάκη, την πρόσβαση σε αυτή την περιοχή και από το κέντρο της Αθήνας, αλλά και το αεροδρόμιο.

Λοιπόν, ας καταλάβουμε κάποτε σε αυτή τη χώρα ότι, όταν σχεδιάζουμε έργα, πρέπει να τα σχεδιάζουμε στην ώρα τους και πρέπει να τρέχουμε με βήματα. Εδώ, δυστυχώς, πολλές φορές σχεδιάζουμε να κάνουμε μια μεγάλη επένδυση, σχεδιάζουμε να κάνουμε μια μεγάλη αλλαγή ανάπλασης και δεν έχουμε σκεφτεί τα βασικά.

Και να σας πω και κάτι άλλο, κύριε Σπανάκη. Ούτε συγκοινωνιακή μελέτη δεν υπήρχε γι’ αυτό το έργο, δεν υπήρχε τίποτα. Φανταστείτε πόσο κωμικό είναι αυτό, για να μην πω τραγικό. Γίνεται μια τεράστια επένδυση στην περιοχή στην οποία εκλέγεστε -και την οποία απ’ ό,τι βλέπω εκπροσωπείτε επάξια- και κανένας μα κανένας όλα αυτά τα χρόνια δεν είχε κάτσει να κάνει το προφανές, να πει «Καλά, πώς θα πάει ο κόσμος εκεί; Υπάρχουν προβλέψεις για μέσα μαζικής μεταφοράς, για το πώς θα πάμε και τι οδικά δίκτυα έχουμε;». Ήδη το οδικό δίκτυο στην περιοχή -όπως πολύ σωστά είπατε, αναφερόμενος και στη λεωφόρο Βουλιαγμένης- είναι κορεσμένο. Η μελέτη, λοιπόν, αυτή εκ των πραγμάτων, εάν την κάνουμε με τη διαδικασία που υπάρχει στο ελληνικό δημόσιο, θα κάνουμε τουλάχιστον τρία χρόνια -μη σας πω και παραπάνω- για να ωριμάσει.

Όπως, λοιπόν, έχουμε κάνει και σε άλλα έργα σε αυτό το Υπουργείο, το Υπουργείο έχει δείξει ότι μπορεί να κάνει πράξη τις προεκλογικές δεσμεύσεις της Νέας Δημοκρατίας. Είχαμε πει ότι θα κάνουμε 13 δισεκατομμύρια έργα και έχουμε ήδη δημοπρατήσει τα 8 δισεκατομμύρια. Εμείς, αν θέλετε, σκεφτόμαστε πολλές φορές και εκτός πλαισίου. Επομένως, εγώ είμαι στην ευχάριστη θέση να σας πω ότι αυτή τη στιγμή έχουμε έρθει σε επαφή με τον επενδυτή, με τη «LAMDA», και τους έχουμε ζητήσει να εξετάσουν πάρα πολύ σοβαρά να αναλάβουν αυτοί το κόστος της μελέτης. Όταν και εφόσον, λοιπόν, θα είμαστε σε μια θέση -γιατί, όπως καταλαβαίνετε, αυτή τη στιγμή γίνεται μια διαπραγμάτευση- να έχουμε κάποια νέα, και πάλι εδώ στο Κοινοβούλιο θα έρθω για να σας ενημερώσω τι ακριβώς μπορούμε να κάνουμε.

Σε αρκετές περιπτώσεις αυτή η Κυβέρνηση έχει «χρησιμοποιήσει», αν θέλετε, και έχει εκμεταλλευτεί ιδιώτες, έτσι ώστε να τρέξουμε γρήγορα και να σπάσουμε μία γραφειοκρατία, η οποία δυστυχώς πολλές φορές δημιουργεί πάρα πολλά προβλήματα στο να τρέξουμε τα έργα.

Επομένως, κλείνοντας, τρία βασικά είναι τα έργα της Αττικής. Το πιο βασικό είναι αυτό το οποίο συζητάμε σήμερα εδώ σε αυτή την Αίθουσα.

Το ένα είναι η επέκταση της λεωφόρου Κύμης, το οποίο το έχουμε δημοπρατήσει, κύριε Σπανάκη, γιατί αυτό είχε μελετητική ωριμότητα, στις 31 Δεκεμβρίου του 2021 και το έργο αυτό θα συμβασιοποιηθεί πολύ γρήγορα.

Το δεύτερο έργο έχει να κάνει με τις επεκτάσεις στη Ραφήνα και στο Λαύριο. Και αυτό είναι ένα εξαιρετικά ζωτικής σημασίας έργο που θα μπορέσει να αποσυμφορήσει ένα πολύ μεγάλο κομμάτι μιας Αττικής, που η αλήθεια είναι ότι επεκτείνεται.

Και το τρίτο, βέβαια, είναι το έργο το οποίο συζητάμε σήμερα. Είναι ένα έργο τεχνικά πάρα πολύ δύσκολο και γι’ αυτό θέλει μια πολύ σοβαρή μελετητική ομάδα να το μελετήσει.

Παλαιότερα είχαν ακουστεί φαραωνικά πράγματα. Δεν θέλω να μπούμε σε αυτή τη συζήτηση, διότι πρέπει όλοι να συνειδητοποιήσουμε ότι πλέον υπάρχουν περιβαλλοντικοί περιορισμοί. Παλιά μίλαγαν για τη σήραγγα Σακέτα, για το ότι θα τρυπήσουμε το βουνό για ένα φαραωνικό έργο 1,5 δισεκατομμυρίου ευρώ. Αυτό, δυστυχώς, σήμερα με τις περιβαλλοντικές νομοθεσίες -και ορθώς κατά την άποψή μου- και με τις οδηγίες της Ευρωπαϊκής Επιτροπής, αλλά και με την ελληνική νομοθεσία θα ήταν σχεδόν αδύνατο να πάρει περιβαλλοντική αδειοδότηση.

Επομένως, το μεγάλο στοίχημα που έχουμε εμείς, κύριε Σπανάκη, είναι να δημοπρατήσουμε ένα έργο σωστό που θα πάρει περιβαλλοντική αδειοδότηση. Επομένως, εδώ είμαστε για να ενημερώνουμε το ελληνικό Κοινοβούλιο σε όλες τις φάσεις αυτού του έργου, διότι θεωρώ ότι αυτό είναι ένα έργο το οποίο θα πρέπει σιγά-σιγά να αρχίσουμε να το συζητάμε με πολύ μεγαλύτερη σοβαρότητα.

Ένα, όμως, θέλω να κρατήσουμε κλείνοντας, ότι αυτό το έργο είναι ένα έργο το οποίο στην ουσία έχει μπει σε τροχιά υλοποίησης.

Σας ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κύριε Υπουργέ.

Στο σημείο αυτό έχω την τιμή να ανακοινώσω στο Σώμα ότι ο Υπουργός Δικαιοσύνης διαβίβασε στη Βουλή στις 28-06-2022, σύμφωνα με το άρθρο 86 του Συντάγματος και τον ν.3126/2003 ποινική ευθύνη των Υπουργών δύο ποινικές δικογραφίες.

Ποινική δικογραφία που αφορά στον Υπουργό Κλιματικής Κρίσης και Πολιτικής Προστασίας κ. Χρήστο Στυλιανίδη και ποινική δικογραφία που αφορά στον Υπουργό Μεταναστευτικής Πολιτικής κ. Νότη Μηταράκη.

Επίσης, στο σημείο αυτό η συνάδελφος κ. Παναγιώτα Δούνια ζητάει με επιστολή της που απέστειλε στον Πρόεδρο της Βουλής να χορηγηθεί άδεια απουσίας λόγω της συμμετοχής της στην ετήσια Σύνοδο της Κοινοβουλευτικής Συνέλευσης του ΟΑΣΕ, η οποία θα πραγματοποιηθεί στο Μπέρμιγχαμ της Μεγάλης Βρετανίας από 2 έως 6 Ιουλίου του τρέχοντος έτους. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου): Συνεπώς** η Βουλή ενέκρινε τη ζητηθείσα άδεια.

Στο σημείο αυτό πρέπει να αναφέρω στο Σώμα ότι δεν θα συζητηθούν λόγω αναρμοδιότητας: Η με αριθμό 812/22-6-2022 τρίτη επίκαιρη ερώτηση πρώτου κύκλου της Βουλευτού Β2΄ Δυτικού Τομέα Αθηνών του Κινήματος Αλλαγής κ. Κωνσταντίνας (Νάντιας)Γιαννακοπούλουπρος τον Υπουργό Ανάπτυξης και Επενδύσεων**,** με θέμα: «Υπογειοποίηση γραμμών υψηλής αλλά και χαμηλής - μεσαίας τάσης στην περιοχή του πάρκου «Αντώνης Τρίτσης» και δεύτερον, η με αριθμό 835/27-6-2022 τέταρτη επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Υποδομών και Μεταφορών,με θέμα: «Παράνομες συνθήκες εργασίας για τους εργαζόμενους των ταχυδιανομών - deliveries».

Εισερχόμαστε τώρα στην τελευταία επίκαιρη ερώτηση της σημερινής συνεδρίασης. Είναι η με αριθμό 827/27-6-2022 δεύτερη επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ.Κρίτωνα - Ηλία Αρσένηπρος τον Υπουργό Υποδομών και Μεταφορών,με θέμα: «Απαράδεκτες εκπτώσεις στο έργο του προαστιακού δυτικής Αττικής».

Σε αυτή την ερώτηση θα απαντήσει ο Υπουργός Υποδομών και Μεταφορών κ. Κωνσταντίνος Καραμανλής.

Κύριε Αρσένη, έχετε τον λόγο για την πρωτολογία σας.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, μιλάμε για τη Δυτική Αττική που, δυστυχώς, πρέπει να παραδεχτείτε ότι έχει αποτελέσει μέχρι στιγμής την «πίσω αυλή» της Αθήνας. Η δυτική Αθήνα είναι ο χώρος όπου στέλνονται όλες οι ανεπιθύμητες δραστηριότητες, από διυλιστήρια, ρυπογόνες βιομηχανίες, τσιμεντάδικα, μέχρι και οι φυλακές από τον Κορυδαλλό εκεί πέρα θα πάνε, προφανώς ο ΧΥΤΑ Φυλής και τόσα άλλα.

Τώρα, σε αυτή την περιοχή, όπου εργάζεται ένα μεγάλο κομμάτι των ανθρώπων και από τη δυτική Αθήνα και από άλλα μέρη της Αθήνας, που είναι τόσο υποβαθμισμένη και οι άνθρωποι που μένουν εκεί πέρα έχουν δικαίωμα στη στοιχειώδη ποιότητα ζωής, θα γίνει ένα έργο, ο προαστιακός.

Ο προαστιακός λύνει κάποια προβλήματα, όμως, έτσι όπως γίνεται, κύριε Υπουργέ, στην ουσία αποτελεί μια κοροϊδία και τον υπονομεύετε με τρεις τρόπους:

Πρώτον, δεν φτάνει ως την πόλη των Μεγάρων, φτάνει τριάμισι χιλιόμετρα έξω από την πόλη των Μεγάρων, ενώ η γραμμή του τρένου έφτανε μέσα στην πόλη των Μεγάρων. Η πόλη των Μεγάρων είναι μεγαλύτερη της δυτικής Αττικής. Πώς, δηλαδή, ο προαστιακός δεν φτάνει στον μεγαλύτερο προορισμό του;

Δεύτερον, από εκεί που η γραμμή ήταν διπλή, γίνεται μονή. Γίνεται μονή, με αποτέλεσμα να μην μπορούν να εξυπηρετηθούν στην πράξη ούτε καν δύο δρομολόγια ανά ώρα. Θα αναλύσουμε αργότερα για ποιον λόγο δεν μπορούν να εξυπηρετηθούν για να μη «φαγωθεί» όλος ο χρόνος της πρωτολογίας.

Το τρίτο είναι ότι σε αυτή τη γραμμή που γίνεται μονή γραμμή, ο λόγος που γίνεται μονή γραμμή, είναι, διότι θέλετε να περάσετε δύο αγωγούς και μάλιστα ήταν η απόφαση και της προηγούμενης κυβέρνησης επί κ. Σπίρτζη, και οι δύο αυτοί αγωγοί είναι το κύριο έργο και η σιδηροδρομική γραμμή, ο προαστιακός θεωρείται δευτερεύον συνοδό έργο των αγωγών.

Είναι συγκλονιστικά αυτά τα δεδομένα, υποβαθμίζουν πάρα πολύ τον προαστιακό, ότι θα τον κάνουν μη χρησιμοποιήσιμο στην πράξη για τους πολίτες. Σας καλούμε, λοιπόν, να δεσμευτείτε να φτάσει στην πόλη των Μεγάρων ο προαστιακός και να είναι διπλός για να μπορεί να είναι βιώσιμος και να είναι αξιοποιήσιμος από τους πολίτες της δυτικής Αττικής αλλά και της δυτικής Αθήνας που δουλεύουν στην δυτική Αττική.

**ΠΡΟΕΔΡΕΥΩΝ (Χαράλαμπος Αθανασίου):** Ο κύριος Υπουργός έχει τον λόγο για να πρωτολογήσει.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Σας ευχαριστώ πολύ, κύριε Πρόεδρε.

Κύριε Αρσένη, νομίζω ότι θα παραδεχθούμε όλοι ότι η παράταξη και η Κυβέρνηση που υλοποιεί αυτό το μεγάλο έργο είναι η δική μας παράταξη. Έχετε απόλυτο δίκιο για την δυτική Αττική. Είναι μια περιοχή η οποία έχει πάρα πολλά προβλήματα και είναι υποβαθμισμένη. Ωραία είναι τα λόγια, αλλά εδώ έρχεται μια Κυβέρνηση και εντάσσει ένα πάρα πολύ σημαντικό έργο στο Ταμείο Ανάκαμψης.

Έρχομαι τώρα στα συγκεκριμένα ερωτήματά σας. Πρώτον, να σας πω ότι ο στόχος του ΟΣΕ και ο στόχος μας είναι το έργο αυτό να δημοπρατηθεί εντός του καλοκαιριού. Μιλάμε για μια νέα γραμμή μήκους τριάντα έξι χιλιομέτρων προαστιακού σιδηροδρόμου που θα ξεκινάει τα Άνω Λιόσια, θα περνάει τον Ασπρόπυργο, την Ελευσίνα και θα τερματίζει στα Μέγαρα και θα σας απαντήσω σε λίγο για αυτό που λέτε, για τα Μέγαρα.

Με αυτόν τον τρόπο, αγαπητέ κύριε συνάδελφε, λύνουμε ένα τεράστιο ζήτημα, διότι νομίζω ότι γνωρίζετε καλύτερα από μένα ότι η παλιά μετρική γραμμή είχε τεθεί εκτός λειτουργίας εδώ και δεκαπέντε χρόνια. Ερχόμαστε, λοιπόν, εμείς με έναν προϋπολογισμό γύρω στα 95 εκατομμύρια να δώσουμε στην ουσία ώθηση σε ένα φιλοπεριβαλλοντικό μέσο, όπως είναι ο προαστιακός, σε ένα μέσο που θα προσδώσει τεράστια αναπτυξιακή πνοή σε αυτή την περιοχή και θα βελτιώσει την καθημερινότητα των πολιτών.

Πάμε τώρα να απαντήσουμε σε όσα θίγετε. Πρώτον, σε ό,τι αφορά, κύριε Αρσένη, το κομμάτι της επέκτασης της σιδηροδρομικής γραμμής Λιόσια - Μέγαρα μέχρι τον παλιό σιδηροδρομικό σταθμό Μεγάρων, δηλαδή εντός του οικισμού, θα ήθελα να σας ενημερώσω ότι θα γίνει αυτό το έργο. Ο ΟΣΕ στο υπό δημοπράτηση έργο το έχει προβλέψει με προαίρεση, επομένως το έργο θα γίνει. Απλά, δημοπρατούμε σε πρώτη φάση το πρώτο κομμάτι για το οποίο έχουμε περιβαλλοντική αδειοδότηση.

Η εν λόγω επέκταση έχει μήκος, όπως πολύ σωστά είπατε, τρία χιλιόμετρα και σε όλο το μήκος του θα οδεύει εντός του υφιστάμενου σιδηροδρομικού διαδρόμου της παλιάς μετρικής γραμμής προς Πελοπόννησο. Μάλιστα ο ΟΣΕ έχει εκπονήσει τη σχετική περιβαλλοντική μελέτη και θα την αναρτήσει άμεσα, στο αμέσως προσεχές διάστημα στο περιβαλλοντικό μητρώο, για να κλείσουμε και αυτή την εκκρεμότητα.

Ως εκ τούτου, όχι μόνο δεν ταλαιπωρούμε τους κατοίκους των Μεγάρων, αλλά νομίζω ότι θα συμφωνήσετε μαζί μου από τη στιγμή που το έργο θα πάει στο κέντρο των Μεγάρων αναβαθμίζουμε όλη την περιοχή.

Δεύτερον, σε ό,τι αφορά τους λεγόμενους αγωγούς, κατ’ αρχάς μη συγχέουμε τι είχε κάνει η προηγούμενη κυβέρνηση, γιατί η αλήθεια είναι ότι δεν είχε κάνει τίποτα. Δεν είχε βρει χρηματοδότηση και στην ουσία έχετε δίκιο ότι τότε το παρουσίαζε ως συνοδό έργο. Αυτό είναι ένα εντελώς διαφορετικό έργο από αυτό που σχεδίαζε η προηγούμενη κυβέρνηση, και νομίζω ότι θα συμφωνήσετε όλοι εδώ πέρα ότι δεν έχει καμμία σχέση να σχεδιάζουμε, να αναγγέλλουμε και να διατυπώνουμε. Εμείς δημοπρατούμε και έχουμε εξασφαλισμένη χρηματοδότηση και συγκεκριμένο χρονοδιάγραμμα.

Πάμε, λοιπόν, να δούμε τι γίνεται με τους αγωγούς. Όντως, η ισχύουσα μελέτη ΜΠΕ δεν περιλαμβάνει τους νέους αγωγούς λευκών προϊόντων. Γι’ αυτό και κάναμε ό,τι είπα και στον κ. Σπανάκη πριν. Πήγαμε στα ΕΛΠΕ και ζητήσαμε οι μελέτες να γίνουν από αυτούς, έτσι ώστε να γλιτώσουμε πολύτιμο χρόνο. Έτσι ο ΟΣΕ προέκρινε τη λύση της περιβαλλοντικής αδειοδότησης από τα ΕΛΠΕ, κάτι το οποίο είναι πάγια πρακτική σε όλη την Ευρώπη, με ανεξάρτητη μελέτη περιβαλλοντικών επιπτώσεων για το τμήμα παράλληλης όδευσης αγωγών.

Στη δευτερολογία μου θα πάω και στο τρίτο ζήτημα, αυτό της διπλής γραμμής.

Η τεχνολογία, αγαπητέ κύριε Αρσένη, έχει προχωρήσει και θα σας πω πολύ γρήγορα ότι ο υπολογισμός της χωρητικότητας της μονής γραμμής με τους ηλεκτροκίνητους συρμούς Desiro,προσδιορίζει δρομολόγια εβδομήντα δύο τρένα την ημέρα.

Επομένως, ο λόγος που δεν γίνεται διπλή, είναι πρώτον, διότι θα κολλήσουμε με πάρα πολλές απαλλοτριώσεις, που σημαίνει ότι το έργο θα καθυστερήσει ή δεν θα γίνει, και διότι πλέον η σύγχρονη τεχνολογία μας δίνει τη δυνατότητα με τη μονή γραμμή να έχουμε εξαιρετικά επαρκή, αν θέλετε, δρομολόγια για την περιοχή.

Αυτά, για την ώρα, κύριε Πρόεδρε. Θα επανέλθω στη δευτερολογία μου, αφού ακούσω με προσοχή αυτά που έχει να πει ο κ. Αρσένης.

Σας ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε.

Κύριε Αρσένη, έχετε τον λόγο για τη δευτερολογία σας.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κατ’ αρχάς, κύριε Υπουργέ, απολλοτριωμένος χώρος υπάρχει για τη δεύτερη γραμμή, το δίνετε στους αγωγούς. Οι δύο γραμμές γίνονται μία, επειδή τον δίνετε στους αγωγούς.

Μας λέτε ότι θα κάνετε ξεχωριστά τα ΕΛΠΕ περιβαλλοντική αδειοδότηση για τους αγωγούς. Θέλετε να πείτε ότι το γεγονός ότι περνάει ένας αγωγός δίπλα από μίας ταχείας κυκλοφορίας και ταχύτητας γραμμή, βασικής σταθερής τροχιάς του προαστιακού, δεν επηρεάζει, κατά οποιονδήποτε τρόπο, τη γραμμή του προαστιακού;

Δηλαδή, ένας εκτροχιασμός -χτύπα ξύλο- όταν δίπλα σου έχεις έναν αγωγό, δεν έχει καμμία επίπτωση; Προφανώς και έχει και προφανώς δεν θα έπρεπε να είναι εκεί δίπλα αυτός ο αγωγός. Και στην πράξη συνεχίζετε να το κάνετε συνοδό έργο.

Θέλετε να αλλάξουμε άποψη; Κάντε αυτή τη γραμμή διπλή. Να συνδέεται άμεσα αυτό το τραίνο με τον Σταθμό Λαρίσης, για να μπορούν να συνδέονται και να μπορούν αυτοί οι άνθρωποι να μπαίνουν στο δίκτυο του μετρό.

Αυτό που ζητάμε είναι αυτονόητα πράγματα. Θέλουμε να γίνει το έργο του προαστιακού πραγματικά και όχι στα χαρτιά.

Να σας θυμίσω ότι και παλιότερα είχε δοκιμαστεί μονή γραμμή και είχε αποτύχει και δεν είχε επιλεγεί αυτή η σύνδεση ποτέ από τους πολίτες της περιοχής.

Αυτή τη στιγμή δυσφημείτε ένα έργο. Υπάρχουν συγκεκριμένα μικρά, ιδιωτικά συμφέροντα στην περιοχή που δεν το θέλουν και τα γνωρίζετε πάρα πολύ καλά ποια είναι αυτά και αυτά τα συμφέροντα δεν θέλουν να φτάσει ούτε στο κέντρο των Μεγάρων ούτε -στην ουσία- να λειτουργεί σωστά αυτός ο προαστιακός, για να έχουν αυτά τα δρομολόγια.

Αυτή είναι η πραγματικότητα. Ο σχεδιασμός του έργου αυτές τις σκοπιμότητες εξυπηρετεί μαζί, βέβαια, με τα ΕΛΠΕ. Προχωράτε, δηλαδή, μέσω του Ταμείου Ανάκαμψης στην κατασκευή αυτού του έργου. Κάνετε ένα έργο για τους αγωγούς, και όμως, το χρηματοδοτείτε μέσα από το κομμάτι της βιώσιμης κινητικότητας.

Κάντε βιώσιμη κινητικότητα αλλά κάντε το έργο σωστό, γιατί μας λέτε ότι είναι με προαίρεση. Προαίρεση σημαίνει ότι κάποια στιγμή στο μέλλον μπορεί να χρηματοδοτηθεί ένα κομμάτι και να μπει. Πείτε μας τι εννοείται όταν λέτε προαίρεση, ορίστε το. Ποια είναι η δέσμευσή σας εδώ στην Ολομέλεια, όσον αφορά το να φτάνει ο προαστιακός στο κέντρο των Μεγάρων;

Μας λέτε ότι θα είναι εβδομήντα δύο δρομολόγια την ημέρα, δηλαδή, τρία δρομολόγια την ώρα. Αυτό είναι αδύνατον στην πράξη.

Θα σας καταθέσω στα Πρακτικά τη μελέτη συγκοινωνιολόγων που τεκμηριώνει τα προβλήματα περιβαλλοντικών επιπτώσεων.

Τι μας λέει, λοιπόν, ο συγκοινωνιολόγος; Ότι είναι αδύνατον να φτάσουμε έστω και τα δύο δρομολόγια. Τα δύο δρομολόγια την ώρα θα σήμαινε 67% κορεσμό, 75% είναι ο μέγιστος κορεσμός. Γιατί έχουμε 67% κορεσμό; Γιατί δέκα λεπτά παίρνει το πέρασμα της μονής γραμμής ανά τραίνο. Τέσσερα δρομολόγια –δύο να πάνε και δύο να έρθουν- είναι σαράντα λεπτά.

Δυστυχώς, από την ιδιωτικοποίηση του ΟΣΕ και μετά έχουμε τεράστιες καθυστερήσεις. Και να θέλει να περάσει μια εμπορική γραμμή δεν γίνεται, δεν υπάρχει καμμία ελαστικότητα αναδιαμόρφωσης των δρομολογίων. Στην πράξη δεν θα λειτουργούν καν οι δύο γραμμές, τα δύο δρομολόγια, ανά ώρα.

Κάνετε, δηλαδή, ένα έργο το οποίο το κάνετε στα χαρτιά, για να εξυπηρετηθούν τελικά οι αγωγοί και όχι οι άνθρωποι. Σας ζητάμε να κάνετε έργα για τους ανθρώπους. Κάντε αυτό το έργο να συνδέεται με το Σταθμό Λαρίσης με διπλή γραμμή από τα Λιόσια μέχρι και τα Μέγαρα, μέχρι και την Ελευσίνα στην ουσία και μετά μέχρι και τα Μέγαρα. Να είναι, λοιπόν, ένα έργο το οποίο θα φθάνει μέχρι τα Μέγαρα. Αυτά τα τρία απλά πράγματα ζητάμε, για να μπορεί να χρησιμοποιηθεί όλο αυτό το έργο από τους κατοίκους, για να έχει κάποιο αποτέλεσμα.

(Στο σημείο αυτό ο Βουλευτής κ. Κρίτων - Ηλίας Αρσένης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Αρσένη.

Κύριοι συνάδελφοι, η Βουλευτής του ΣΥΡΙΖΑ κ. Νίνα Κασιμάτη, ζητεί άδεια ολιγοήμερης απουσίας στο εξωτερικό, από τις 2 έως τις 4 Ιουλίου 2022, προκειμένου να μεταβεί στην Άγκυρα και να παραστεί σε συνέδριο πολιτικού κόμματος με την ιδιότητά της ως μέλους του Πολιτικού Γραφείου του Κόμματος της Ευρωπαϊκής Αριστεράς στην Κοινοβουλευτική Συνέλευση του Συμβουλίου της Ευρώπης. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Συνεπώς η Βουλή ενέκρινε τη ζητηθείσα άδεια.

Κύριε Υπουργέ, έχετε τον λόγο τη δευτερολογία σας.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Σας ευχαριστώ πολύ, κύριε Πρόεδρε.

Κύριε Αρσένη, νομίζω ότι υπάρχει ένα πρόβλημα πολλές φορές στην επικοινωνία. Στο πρώτο ερώτημά σας απάντησα και στην ουσία κάνετε την ερώτησή σας -θα μου επιτρέψετε να πω- ανεπίκαιρη.

Το τρένο θα φτάσει στα Μέγαρα. Σας το εξήγησα και σας είπα και για ποιο λόγο τεχνικά πολλές φορές σε αυτά τα έργα υπάρχουν προαιρέσεις. Και οι προαιρέσεις δεν είναι απλά μια υπόσχεση δυνητική ότι θα γίνει, διότι εδώ είμαστε σχεδόν έτοιμοι να καταθέσουμε μελέτη περιβαλλοντικών επιπτώσεων. Αυτό είναι το ένα.

Επομένως, για να είμαστε ξεκάθαροι και να το πούμε, εάν θέλετε, με απόλυτη σαφήνεια: Το έργο θα φθάσει και θα εξυπηρετεί τα Μέγαρα, διότι έχετε απόλυτο δίκιο, θα ήταν σαν ένα κολοβό αυγότο να κάνουμε έναν προαστιακό που δεν θα εξυπηρετήσει το κέντρο μιας περιοχής αναπτυσσόμενης και πολυπληθούς.

Πάμε, τώρα, στο δεύτερο ερώτημα. Μη συγχέουμε δύο διαφορετικά έργα: Το έργο των αγωγών με το έργο του προαστιακού. Εν πάση περιπτώσει, επιτρέψτε μου να πω κάτι το οποίο πολλές φορές σε αυτή την Αίθουσα μου δημιουργεί μια μεγάλη απορία. Ανακοινώνεται καμμιά φορά μία πολύ μεγάλη επένδυση, ένα πολύ μεγάλο έργο και ερχόμαστε εμείς εδώ στην Αίθουσα και λέμε ναι, αλλά δεν το κάνετε σωστά, πρέπει να το κάνετε διαφορετικά.

Εδώ πέρα μιλάμε για μια περιοχή που δεν έχει τίποτα, κύριε Αρσένη, στην οποία εκλέγεσθε, μια περιοχή που επί δεκαπέντε χρόνια δεν έχει προαστιακό, δεν έχει τρένο. Έρχεται, λοιπόν, αυτό εδώ το Υπουργείο, έρχεται η ελληνική πολιτεία με καθυστέρηση ετών και εκμεταλλεύεται το Ταμείο Ανάκαμψης -ένα χρηματοδοτικό εργαλείο το οποίο η χώρα μας και η Κυβέρνηση αυτή έχει αποδείξει ότι μπορεί πολύ γρήγορα να το τρέξει- και κάνουμε ένα έργο τόσο σημαντικό για μία πραγματικά υποβαθμισμένη περιοχή. Και εσείς τι έρχεστε και μας λέτε τώρα; Ναι, εδώ υπάρχει μια έκθεση ενός συγκοινωνιολόγου, λες και αυτός ο συγκοινωνιολόγος -δεν τον ξέρω τον άνθρωπο, μπορεί να είναι πολύ σοβαρός επιστήμονας- έχει τις πλάκες του Μωυσή. Δηλαδή, όλη μελέτη που έχει γίνει από εκατοντάδες σοβαρούς ανθρώπους στο Υπουργείο, στον ΟΣΕ, ακυρώνεται, διότι υπάρχει μια μελέτη που εσείς μας καταθέτετε στα Πρακτικά, που λέει ότι πρέπει να γίνει διπλή σιδηροδρομική.

Σας εξηγώ, επανέρχομαι και λέω, για να είμαστε σαφείς, διότι στα έργα είναι ωραία τα μεγάλα λόγια, αλλά πρέπει να είμαστε και πρακτικοί και να βρίσκουμε λύσεις: Οι δύο βασικές παράμετροι που έχουμε πρόβλημα με τη διπλή είναι το ζήτημα των απαλλοτριώσεων. Καμμία σχέση με αυτό που είπατε για τους αγωγούς. Καμμία σχέση! Μη συγχέουμε δύο διαφορετικά πράγματα και το γεγονός ότι πλέον είμαστε στο 2022. Δεν είμαστε στο 1975. Ο σιδηρόδρομος έχει αλλάξει.

Επομένως, επανέρχομαι και σας λέω ότι σύμφωνα με όλες τις μελέτες που έχουν γίνει, θα έχουμε εβδομήντα δύο τρένα την ημέρα από το λεγόμενο μηδέν, κύριε Αρσένη, που είχαμε αυτή τη στιγμή. Εάν πηγαίναμε με τη λύση να κάνουμε διπλή σιδηροδρομική, σας εγγυώμαι ότι δεν θα γινόταν ποτέ το έργο. Μάλιστα, το Ταμείο Ανάκαμψης έχει και πολύ στενά περιθώρια, που σημαίνει ότι το έργο αυτό μέχρι το 2026 θα πρέπει να έχει ολοκληρωθεί, γιατί αλλιώς μπαίνουν σε κίνδυνο όλες οι χρηματοδοτήσεις του Ταμείου Ανάκαμψης.

Σας λέω, λοιπόν, ότι ο σχεδιασμός των έργων, έτσι όπως τον έχουμε κάνει, προβλέπει δυνατότητα μελλοντικού διπλασιασμού στο τμήμα Λιόσια - Ελευσίνα, αφού εκεί έχει διαπιστωθεί ότι υπάρχει επαρκής χώρος. Όμως, στο άλλο τμήμα, στο τμήμα Ελευσίνα - Μέγαρα γνωρίζετε καλύτερα από εμένα ότι τα όρια απαλλοτρίωσης είναι ανύπαρκτα -προσέξτε, όχι περιορισμένα, ανύπαρκτα- και δεν είναι εφικτός ο διπλασιασμός της γραμμής.

Επομένως, πρέπει κάποτε, νομίζω, να συνειδητοποιήσουμε σε αυτή τη χώρα τι είναι αυτό που γίνεται και τι είναι αυτό που δεν γίνεται. Εδώ, λοιπόν, γίνεται μια πολύ μεγάλη παρέμβαση να δημιουργηθεί ένας προαστιακός σιδηρόδρομος σε μια περιοχή υποβαθμισμένη, σε μια περιοχή που πλέον εδώ και δεκαπέντε χρόνια δεν είχε τρένο. Το τρένο επανέρχεται και επανέρχεται με έναν τρόπο που θα εξυπηρετήσει εκατοντάδες χιλιάδες πολίτες.

Θεωρώ ότι πρέπει να ξεφύγουμε λίγο από τη μιζέρια αυτής της χώρας και να πούμε καμμιά φορά και ένα «μπράβο» σε κάτι το οποίο είναι θετικό για την περιοχή. Το έργο αυτό συζητιέται εδώ και χρόνια και αυτή τη στιγμή, όχι απλώς μπαίνει σε τροχιά υλοποίησης -δεν συζητάμε θεωρητικά, κύριε Αρσένη-, αλλά δημοπρατείται με εξασφαλισμένη χρηματοδότηση. Αυτό κάνει αυτή η Κυβέρνηση και αυτό κάνει το συγκεκριμένο Υπουργείο. Δεν έρχεται να κάνει μολυβιές στο χάρτη και να μιλάει και να λέει ότι «θα» κάνει τα έργα, αλλά έρχεται με συγκεκριμένο σχεδιασμό, με εξασφαλισμένη δημοπράτηση και με εξασφαλισμένη χάραξη να κάνει αυτά τα έργα πραγματικότητα.

Σας ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κύριε Υπουργέ.

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Με τη συναίνεση του Σώματος και ώρα 10.57΄ λύεται η συνεδρίαση για τη Δευτέρα 4 Ιουλίου 2022 και ώρα 15.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**